Gbetakpɔxɔ—Tata Si Míesrɔ̃na | July 15, 2002\nGBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nNɔnɔme kawo mee wòasɔ le be nyɔnu Kristotɔ nabla ta ɖe gbɔgbɔ me gɔmeɖosewo ta?\nApostolo Paulo ŋlɔ bena: “Nyɔnu sia nyɔnu, si doa gbe ɖa alo gblɔa nya ɖi, eye mebla ta o la, edoa ŋukpe eƒe ta, elabena ele abe ɖe wòlũ ta ene.” Nukatae? Mawu ƒe tanyenye ŋuti gɔmeɖose si nye, “Nyɔnu ƒe ta enye ŋutsu” tae. Gbedodoɖa alo nufiafia le Kristo-hamea me nyea ŋutsuwo ƒe agbanɔamedzi zi geɖe. Eyata ne nyɔnu Kristotɔ aɖe wɔa subɔsubɔdɔ siwo wòle be srɔ̃aŋutsua alo ŋutsu xɔnyɔnyrɔ aɖe nawɔ la, ele be wòabla ta.—Korintotɔwo I, 11:3-10.\nNɔnɔme siwo me wòle be nyɔnu Kristotɔ nabla ta le ate ŋu ado mo ɖa le eƒe srɔ̃ɖekadodoa me. Le kpɔɖeŋu me, ne ƒomea ƒo ƒu hena Biblia-nusɔsrɔ̃ wɔwɔ alo na nu ɖuɖu la, srɔ̃ŋutsua ye xɔa ŋgɔ le nu fiafia wo me eye wonɔa wo teƒe le gbedodoɖa na Mawu me. Gake ne dzimaxɔsetɔe wònye la, ke agbanɔamedzi sia akpɔ srɔ̃nyɔnua ŋkume. Eyata ne ele gbe dom ɖa ɖe eɖokui kple ame bubuwo ta alo le Biblia-nusɔsrɔ̃ wɔm kple viawo le esime srɔ̃aŋutsua le teƒea la, ke esɔ be nɔvinyɔnu Kristotɔa nabla ta. Ne srɔ̃aŋutsua mele teƒea o la, ke mahiã be srɔ̃nyɔnua nabla ta o, elabena enye Mawu ƒe sedede be wòafia nu viawo.—Lododowo 1:8; 6:20.\nKe ne viŋutsuvi sue aɖe nye Yehowa Mawu subɔla ɖeadzɔgbe xɔnyɔnyrɔ le ƒomea me ɖe? Esi wònye viŋutsuvia nye Kristo-hamea me tɔ ta la, ele be wòaxɔ nufiame tso hamea me ŋutsuwo gbɔ. (Timoteo I, 2:12) Ne fofoa nye xɔsetɔ la, ke ele be wòaxɔ nufiame tso egbɔ. Gake ne fofoa meli o la, ke ele be dadaa nabla ta ne ele Biblia-nusɔsrɔ̃ wɔm kple viaŋutsuvi sue xɔnyɔnyrɔa kpakple ɖevi bubuwo. Be wòana viaŋutsu sue si xɔ nyɔnyrɔ nado gbe ɖa alo madoe ɖa o le nusɔsrɔ̃ ma me alo le nuɖuɣi la nye eya ŋutɔ ƒe nyametsotso si wòawɔ. Ðewohĩ abui be metsi ado gbe ɖa o eye wòatiae be ye ŋutɔ yeadoe ɖa. Ne etiae be ye ŋutɔ yeado gbea ɖa le ɣeyiɣi ma dzi la, ke ele be woabla ta.\nAhiã na nyɔnu Kristotɔwo be woabla ta ne wole dɔ aɖewo wɔm le hamea me. Le kpɔɖeŋu me, le kwasiɖa domedome kpekpe hena gbeadziyiyi la, ate ŋu adzɔ be nɔvinyɔnu Kristotɔwo koe va, nɔviŋutsu xɔnyɔnyrɔ aɖeke meva o. Le go bubuwo me la, ate ŋu adzɔ be nɔviŋutsu xɔnyɔnyrɔ aɖeke meva hamea ƒe kpekpe aɖe o. Ne wòva hiã be nɔvinyɔnu nakpɔ hamea ƒe dɔ siwo nɔviŋutsu wɔna le kpekpewo me alo awɔ kpekpe hena gbeadziyiyi la, ke ele be wòabla ta.\nÐe wòle be nyɔnu Kristotɔwo nabla ta ne wole Biblia me nuƒowo me ɖem ɖe gbegbɔgblɔ bubu alo ɖe tokunɔgbe me alo le Biblia-srɔ̃gbalẽ si zãm wole le hamea ƒe kpekpe aɖe me la ƒe memamawo xlẽma? Ao. Nɔvinyɔnu siwo le dɔdasi siawo wɔm mele nusɔsrɔ̃a dzi kpɔm alo le nu fiam o. Nenema kee mahiã be nɔvinyɔnu siwo wɔa wɔwɔfiawo, gblɔa nuteƒekpɔkpɔwo, alo wɔa sukuvi ƒe dɔdasiwo le Teokrasi Subɔsubɔ Sukua me la nabla ta o.\nNufiafia le hamea me nye ŋutsu siwo xɔ nyɔnyrɔ ƒe dɔ, gake gbeƒãɖeɖe kple nufiafia amesiwo mele hamea me o la nye ŋutsuwo kple nyɔnuwo siaa ƒe agbanɔamedzi. (Mateo 24:14; 28:19, 20) Eyata ne Kristotɔ nyɔnu le nu ƒom na amesiwo menye Ðasefowo o tso Mawu ƒe Nya ŋu le esime ŋutsu si nye Yehowa Ðasefo le eteƒe la, mahiã be wòabla ta o.\nGake nɔnɔmea to vovo ne wole aƒeme Biblia nusɔsrɔ̃ si wowɔna edziedzi wɔm esime ŋutsu ɖeadzɔgbe, si xɔ nyɔnyrɔ le eteƒe. Esia nye nufiafia si ŋu wowɔ ɖoɖo ɖo do ŋgɔ si dzi amesi le nusɔsrɔ̃a wɔm la kpɔna. Le nɔnɔme siawo me la, nusɔsrɔ̃a va zu hamea ƒe nusɔsrɔ̃ ƒe alɔdze. Ne Ðasefo nyɔnu xɔnyɔnyrɔe kpɔa nusɔsrɔ̃ ma dzi le esime Ðasefo ŋutsu xɔnyɔnyrɔ li la, ke esɔ nyuie be wòabla ta. Gake ele be nɔviŋutsu ɖeadzɔgbe la nado gbe ɖa. Mele be nɔvinyɔnu nado gbe ɖa le esime nɔviŋutsu ɖeadzɔgbe le teƒea o, negbe le nɔnɔme tɔxɛ aɖe, abe nɔviŋutsua mete ŋu gaƒoa nu kura o me koe nɔvinyɔnua ado gbe ɖa le.\nƔeaɖewoɣi la ate ŋu adzɔ be nɔvinyɔnu Kristotɔ nayi Biblia-nusɔsrɔ̃ wɔƒe kple ŋutsu Fiaɖuƒegbeƒãɖela maxɔnyɔnyrɔ. Ne nɔvinyɔnua lɔ̃ la, ate ŋu abia tso esi be wòakpɔ nusɔsrɔ̃a dzi. Gake esi wònye be mate ŋu anɔ eteƒe ado gbe ɖa na Yehowa o ta la, anyo wu be nɔvinyɔnua nado gbe ɖa le nusɔsrɔ̃a me. Ahiã be nɔvinyɔnua nabla ta nenye be ele nusɔsrɔ̃a dzi kpɔm kple ne ele gbea dom ɖa. Togbɔ be ŋutsu gbeƒãɖela la mexɔ nyɔnyrɔ haɖe o hã la, amewo bunɛ be enye hamea me tɔ le eƒe gbeƒãɖeɖe dɔa ta.\nApostolo Paulo ŋlɔ be: “Ele na nyɔnu bena, wòakpɔ ŋusẽ ɖe eƒe ta dzi le mawudɔlawo ŋuti.” Ẽ, mɔnukpɔkpɔ tɔxɛ sia le nɔvinyɔnu Kristotɔwo si be woanye kpɔɖeŋu nyuiwo na mawudɔla miliɔn geɖe siwo yia edzi bɔbɔa wo ɖokui nuteƒewɔwɔtɔe na Yehowa. Aleke gbegbee wòasɔe enye si be nyɔnu Mawu vɔ̃lawo nabu tababla nu vevii ne nɔnɔmea bia nenema!\n[Nɔnɔmetata siwo le axa 26]\nTababla nye bubudede tanyenye ŋu ƒe dzesi\nƉoe Ɖe Amewo Ɖoe Ɖe Amewo Nyabiabia Siwo Tso Exlẽlawo Gbɔ\nw02 7/15 axa 26-27\nNukae Dzɔ ɖe Hell ƒe Dzoa Dzi?\nNuka Tututue Nye Hell?\n“Mina Míawɔ Nu Nyui na Amesiame”\nMitsɔ Mawusosroɖa Kpe Ðe Miaƒe Dzidodo Ŋu\nKristotɔwo Dea Ta Agu Le Gbɔgbɔ Kple Nyateƒe Me\nWoyia Edzi Zɔna Le Nyateƒea Me\nMiƒã Dzɔdzɔenyenye, Mixa Mawu ƒe Amenuveve\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 15, 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 15, 2002\nGBETAKPƆXƆ—TATA SI MÍESRƆ̃NA July 15, 2002


GBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Myanmar Ossetian Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian\nNu kae ʋã sɔhɛ aɖe si nye Mexicotɔwo ƒe gbevuha si woyɔna be Satana Suetɔwo me tɔ be wòtrɔ va zu dukɔmevi ɖianukware dɔ sesẽ wɔla aɖe? Nu ka tae nyɔnu asitsala kpɔdzidze aɖe si nye Japantɔ la megabua kesinɔnuwo yome titi nu vevitɔ le agbe me o, eye aleke wòsena le eɖokui me le tɔtrɔ siwo wòwɔ la ŋu? Nu kae ʋã Russiatɔ aɖe si nye aʋawɔnuwo dzrala be wògbe nu le eƒe asitsatsa manɔsenu si me wòkpɔa ga geɖe le la gbɔ? Se nya siwo ame siawo ŋutɔ gblɔ la ɖa.\nAMEA ŊUTI NYATAKAKAWO\nŊKƆ: ADRIAN PEREZ\nƑE SI WÒXƆ: 30\nAME SI TƆGBI WÒNYE TSÃ: GBEVUHA ME TƆ\nAGBE SI MENƆ TSÃ: Esime mexɔ abe ƒe 13 ene la, míaƒe ƒomea ʋu yi Ecatepec de Morelos, Mexico State. Ɣemaɣi la, sɔhɛwo ƒe aglãdzedze, amewo ƒe nuwo dome gbegblẽ, kple atike vɔ̃ɖiwo zazã xɔ aƒe ɖe nutoa me ale gbegbe. Eteƒe medidi o, mete aha tsu nono, nɔa amewo ƒe nuwo dome gblẽm, eye meƒo ɖokuinye ɖe agbe gbegblẽ nɔnɔ me.\nEmegbe la, míegaʋu yi San Vicente du si me wodzim ɖo la me ake. Ke hã, atike vɔ̃ɖiwo zazã va zu kuxi sesẽ aɖe le nuto ma me. Enye nu si bɔ be woakpɔ sɔhɛwo ku tsi ablɔwo dzi. Meɖo gbevuha aɖe si ŋkɔe nye Satana Suetɔwo me. Míefia fi, eye míezãa atike vɔ̃ɖiwo, vevietɔ míegbɔa thinner, si wotsɔ dzroa aŋɔwo, alo nutrenuwo (glue). Zi geɖe la, nyemeɖoa ŋku ale si mewɔna hafi ɖoa aƒe me la dzi o, eye ɣeaɖewoɣi la, ɖeko meyia ɖi me tsia ablɔ dzi. Wode xɔ̃nye aɖewo gaxɔ me le fififi kple amewuwu ta.\nTogbɔ be menɔ nu gbegblẽ mawo wɔm hã la, mexɔ Mawu dzi se. Be nye dzitsinya ƒe fuɖename dzi naɖe kpɔtɔ la, mekpɔa gome le subɔsubɔwɔnawo, abe atsitsogamɔzɔzɔ le Kwasiɖa Kɔkɔewo me ene, me. Ke hã, ne míewu wɔna mawo nu vɔ la, mí katã míemua aha tsɔ doa dzidzɔ na mía ɖokui le esi míekpɔ gome le wɔnawo me ta, eye ame si wɔ Kristo ƒe akpa dzi hã nɔa eme.\nALE SI BIBLIA TRƆ NYE AGBENƆNƆE: Yehowa Ðasefowo te Biblia sɔsrɔ̃ kplim esime wòsusɔ vie maxɔ ƒe blaeve. Menyae be tameɖoɖo ŋutɔŋutɔ aɖeke mele nye agbe ŋu o, eye ne meyi nye agbe baɖa la nɔnɔ dzi la, nuwo mayi edzi nyuie nam o. Nu si wɔ dɔ ɖe dzinyee nye nya si dze le Galatiatɔwo 6:8, afi si gblɔ be: “Ame si le nu ƒãm hena eƒe ŋutilã la, aŋe gbegblẽ tso eƒe ŋutilã me, gake ame si le nu ƒãm hena gbɔgbɔa la, aŋe agbe mavɔ tso gbɔgbɔ la me.” Mawunyakpukpui ma na mekpɔe dze sii be ne medi be nuwo nayi edzi nyuie nam la, ele be maƒã nu ɖe etsɔme ŋuti.\nEsi meyi Biblia sɔsrɔ̃ dzi la, meva te dzesidedee be Mawu gbagbe si tsɔ ɖe le eme nam ye Yehowa nye, eye mekpɔe hã be enye eƒe didi be yeatsɔ nu vɔ̃ siwo mewɔ va yi tsã la akem. Nye ŋutɔ mekpɔe be eɖoa to gbedodoɖawo heɖoa wo ŋu.\nMenɔ bɔbɔe be mawɔ tɔtrɔwo le nye agbenɔnɔ me o. Dodo le gbevuha la me sesẽ ŋutɔ. Wode se ɖe gege ɖe nuto aɖewo me ŋu, eye nyemate ŋu ato nuto mawo me o, togbɔ be nyemeganye gbevuhaa me tɔ o hã. Ɣeaɖewoɣi la, enɔna nam be mabe na xɔ̃nye tsãtɔwo, elabena woadi yonyememɔ, eye woadze agbagba be yewoagakplɔm ayi agbenɔnɔ tsãtɔ me.\nTo vovo na ema la, esi mete Ðasefowo ƒe kpekpewo dede le Fiaɖuƒe Akpata me la, mekpɔe be wonye ame siwo doa vivi ɖe ame ŋu helɔ̃a ame. Ale si kakaɖedzi vavã le ame siawo si, eye wonɔa agbe ɖe nu siwo woawo ŋutɔwo wofiana nu la wɔ dɔ ɖe dzinye ŋutɔ. Woto vovo sãsãsã tso ame siwo dome menɔ tsã la gbɔ.\nVIÐE SIWO MEKPƆ: Ƒe ewo ye nye esia si mexɔ nyɔnyrɔ hezu Yehowa Ðasefo. Medzea agbagba vevie be matsɔ Biblia ƒe nufiafiawo ade dɔwɔwɔ me le nye agbenɔnɔ me. Esia wɔe be ƒonyemetɔwo te bubudede ŋunye. Fifia wonyam be menye ame si wɔa dɔ sesĩe, eye metea ŋu naa gakpekpeɖeŋu gɔ̃ hã wo. Danye te Biblia sɔsrɔ̃, eye egbea ezu Yehowa Ðasefo. Fofonye hã le tɔtrɔwo wɔm le eƒe agbenɔnɔ me. Ƒonyemetɔ akpa gãtɔ menye Yehowa Ðasefowo o, gake esi wokpɔ ale si nye agbenɔnɔ trɔe la, wolɔ̃ ɖe edzi be Biblia ate ŋu akpe ɖe ame ŋu eƒe agbenɔnɔ nanyo ɖe edzi wu.\nŊKƆ: YAYOI NAGATANI\nƑE SI WÒXƆ: 50\nAME SI TƆGBI WÒNYE TSÃ: NYƆNU ASITSALA KPƆDZIDZE AÐE\nAGBE SI MENƆ TSÃ: Metsi le kɔƒedu sue aɖe si me yɔ fũu kple ame siwo lɔ̃a ame la me. Fiase gã aɖe nɔ fofonye si le dua me, eye wòxɔ dɔwɔvi ewo wowɔa dɔ nɛ. Míaƒe aƒe le fiasea xa, eya ta togbɔ be Papa kple Dada mevona o hã, nyemese le ɖokuinye me kpɔ be metsi akogo o.\nNyɔnuvi etɔ̃e míenye, eye nyee nye tsitsitɔ. Tso nye ɖevime ke la, wona hehem be mava kpɔ ƒomea ƒe asitsatsa dzi emegbe. Nyemetsi hafi ɖe srɔ̃ o. Srɔ̃nye ɖe asi le dɔ si wòwɔna le gadzraɖoƒe la ŋu heva kpe asi ɖe míaƒe ƒomea ŋu le asitsatsa me. Míedzi vi etɔ̃, siwo nye kpedeviwo. Danye kpɔa ɖeviawo dzi eye wògawɔa aƒemedɔwo hã, nye ŋutɔ mewɔa dɔ le fiasea me tso ŋdi va se ɖe zã me. Togbɔ be ele alea hã la, míekpɔa ɣeyiɣi tsɔ nɔa anyi ɖekae abe ƒome ene.\nEmegbe la, ganyawo va yi to le nutoa me, eye esia te nugbegblẽ le míaƒe asitsatsa hã ŋu. Esia wɔe be míeɖoe be míaʋu fiase aɖe ɖe mɔgã aɖe to anɔ nu siwo wozãna tsɔ ɖɔa aƒewo ɖoe la dzram. Le ŋkeke si do ŋgɔ na fiasea tutu dɔa gɔmedzedze ƒe wɔnawo la, susumedɔ aɖe dze fofonye si nye míaƒe adzɔha la ƒe amegã la dzi. Dɔléle la na megatea ŋu ƒoa nu tututu o, eya ta fiase yeyea dzi kpɔkpɔ va kpɔ ŋkunyeme. Srɔ̃nye yi edzi nɔ fiase xoxoa dzi kpɔm. Vovo megava nɔa mía ŋu kura o.\nMíaƒe fiase yeyea kpɔ dzidzedze ale gbegbe. Dzidzedze si mekpɔ la nye dada nam, dɔ dzi ko menɔna hegbea alɔ̃dɔdɔ. Togbɔ be melɔ̃ vinyewo hã la, dɔwɔwɔ koe nɔa vevie nam. Nyemekpɔa ɣeyiɣi kura ɖoa dze kple srɔ̃nye o, eye ne míekpɔ ɣeyiɣi vi aɖe na dzeɖoɖo la, nya sɔŋ ko míenɔa hehem. Be manɔ te ɖe nuteɖeamedzia nu la, mete gbɔmeyiyi zã sia zã kloe ɖanoa aha kple xɔ̃nyewo kpakple asitsahati bubuwo. Nu siwo mewɔna koe nye: dɔwɔwɔ, ahanono, kple alɔ̃dɔdɔ. Ganyawo de dzinye, gake dzi megava nɔ dzɔyem kura o, eye nyemete ŋu se nu si tae la gɔme o.\nALE SI BIBLIA TRƆ NYE AGBENƆNƆE: Esi Yehowa Ðasefowo te Biblia sɔsrɔ̃ kplim la, mawunyakpukpui etɔ̃ aɖewo wɔ dɔ ɖe dzinye ale gbegbe. Mefa avi esime meva se nu si Mateo 5:3 fia la gɔme. Afi ma gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo, elabena woawo tɔe nye dziƒofiaɖuƒe la.” Mawunyakpukpui sia na meva se nu si tae nyemenɔ dzidzɔ kpɔm o, togbɔ be ganyawo de dzinye, eye nye asitsahatiwo kpɔa ŋudzedze ɖe ŋunye hã la gɔme. Meva de dzesii be ne menyae be gbɔgbɔmenuwo hiãm eye medze agbagba be makpɔ wo gbɔ ko hafi mate ŋu akpɔ dzidzɔ ŋutɔŋutɔ le agbe me.\nLe ɣeyiɣi mawo me la, Japan ƒe ganyawo yi to vevie, eye mekpɔ nya si le 1 Timoteo 6:9 si gblɔ be, “Ame siwo ɖoe kplikpaa be yewoazu kesinɔtɔwo la, gena ɖe tetekpɔ kple mɔtetre kpakple movidzɔdzɔ ƒe nudzodzro geɖe, siwo wɔa nuvevi ame, siwo nyrɔa ame ɖe tsɔtsrɔ̃ kple gbegblẽ me, la me” ƒe nyateƒenyenye le nye asitsahatiwo gome. Mekpɔe be Yesu ƒe nya siwo woŋlɔ ɖe Mateo 6:24 si gblɔ be, “Miate ŋu anye Mawu kple Kesinɔnuwo siaa ƒe kluviwo o” la ku ɖe ŋunye ŋutɔ. Eya ta meɖoe be mawɔ tɔtrɔ aɖewo le nye agbe me.\nMeva kpɔe dze sii be nyemetsɔ ɖeke le eme na dzinyelawo, srɔ̃nye, kple vinyewo o. Eva dze ƒãa hã be nɔnɔme manyomanyo aɖewo va su asinye. Meva zu dadala. Nyemegbɔa dzi ɖi na amewo kura o. Eye medoa dziku kabakaba. Le gɔmedzedzea me la, mesusui be manya wɔ nam be mawɔ tɔtrɔ ahazu Kristotɔ o. Ke hã, melɔ̃ vinyewo ŋutɔ, eye mede dzesii be esi menɔ wɔwɔm ɖe Biblia ƒe aɖaŋuɖoɖo dzi le nuwɔwɔ kple nye ƒomea me la, vinyewo hã lɔ̃na ɖoa tom. Mekpɔa ɣeyiɣi geɖe ɖe wo ŋu, eye mekplɔa wo yia Kristotɔwo ƒe kpekpeawo.\nVIÐE SIWO MEKPƆ: Taɖodzinu si le agbe ŋu nyanya, mɔnukpɔkpɔ si su asinye be mele Mawu subɔm, kple agbe si doa dzidzɔ nɛ nɔnɔ na mekpɔ dzidzɔ kple dzidzeme vavã le agbe me. Nyemegagblẽa nye ƒomea ɖi hevuna ɖe dɔ ŋu o, eya ta bubu si nɔ ŋunye tsã la gava su asinye ake.\nEsi danye kpɔ ale si Biblia me gɔmeɖosewo ŋu dɔ wɔwɔ na nye agbenɔnɔ nyo ɖe edzi la, eʋãe wosrɔ̃ Biblia heva zu Kristotɔ. Dzidzɔtɔe la, fofonye alo srɔ̃nye metsi tsitre ɖe míaƒe nyametsotsoa ŋu o. Fifia mía kple vinyewo míeva le kplikplikpli wu, eye meva le dzidzɔ vavã kpɔm le ƒomegbenɔnɔ me.\nŊKƆ: MIKHAIL ZUYEV\nƑE SI WÒXƆ: 51\nAME SI TƆGBI WÒNYE TSÃ: AƲAWƆNU MANƆSENU DZRALA\nAGBE SI MENƆ TSÃ: Mía de Krasnogorsk nye du aɖe si me gbe damawo le fũu. Moscow Tɔsisi la sina ɖoa ta dua ƒe anyiehe gome. Ave ƒo xlã dua ƒe golɔgoe siwo le ɣetoɖoƒe kple dziehe la ƒe akpa sia akpa kloe.\nLe nye ɖevime la, melɔ̃a kɔdada kple fefe kple lãnuwo. Mezã ɣeyiɣi geɖe ɖe ŋutilã me kamedede ŋu. Mewɔa tuwo, tukpewo, kple hɛwo le bebeme. Le ɣeyiɣi aɖe megbe la, esia va zu nye agbemedɔ. Mewɔ ɖoɖo ɖe nye dɔa ŋu nyuie hekpɔ dzidzedze le wo dzadzra na adzogliwo me.\nALE SI BIBLIA TRƆ NYE AGBENƆNƆE: Le ƒe 1990 ƒe gɔmedzedze la, medo go Yehowa Ðasefowo, gake gbã la, nyemeka ɖe wo dzi o. Le nye nukpɔsusu nu la, wobiaa nya fũu akpa.\nGbe ɖeka la, wo dometɔ ɖeka xlẽ Romatɔwo 14:12 nam; afi si gblɔ be, “Mía dometɔ ɖe sia ɖe abu akɔnta le ye ŋutɔ ɖokui ŋuti na Mawu.” Menɔ akɔnta si mabu na Mawu la ŋu bum. Mawunyakpukpui sia ʋãm meva srɔ̃ nu si Mawu di tso asinye.\nMedze agbagba vevie be mawɔ ɖe Biblia ƒe aɖaŋuɖoɖo si le Kolosetɔwo 3:5-10 la dzi. Egblɔ be: “Miwu miaƒe ŋutinu siwo le anyigba dzi, le agbe gbegblẽ nɔnɔ, makɔmakɔnyenye, gbɔdɔdɔ ƒe dzodzro, dzodzro vɔ̃, kple ŋubiabiã, si nye trɔ̃subɔsubɔ, la gome. Nu mawo tae Mawu ƒe dziku gbɔna ɖo. . . . Miɖe wo ɖe aga tso mia gbɔ ŋutɔŋutɔ: dɔmedzoe, dziku, vɔ̃ɖinyenye, dzugbewo, kple yakanya siwo dona tso miaƒe nu me. Miganɔ aʋatso kam na mia nɔewo o. Miɖe amenyenye xoxo la kple eƒe nuwɔnawo ɖa, eye mido amenyenye yeye la.”\nTɔtrɔ mawo wɔwɔ sesẽ nam ŋutɔ. Ame siwo medzraa lãnuwo na tsã la yi edzi nɔ ga tsɔm vae nam be mawɔ lãnuwo na yewo, eye esesẽna nam be maɖu ɖokuinye dzi ne amewo dzum. Togbɔ be enɔ alea hã la, megblẽ nye aʋawɔnu gbogbo siwo axɔ ga gbogbo aɖe la dome. Esi meva srɔ̃ nu tso lɔlɔ̃ si Mawu kple Kristo ɖe fiam ŋuti la, eʋãm be nye hã malɔ̃ wo. Medoa vevie ɖokuisi Biblia sɔsrɔ̃, medea hamea ƒe kpekpewo, eye medoa gbe ɖa na Mawu be wòakpe ɖe ŋunye.\nVIÐE SIWO MEKPƆ: To kutrikuku geɖe kple nɔvi Kristotɔwo ƒe kpekpeɖeŋu me la, metu nɔnɔme nyuiwo ɖo vivivi. Enyanya be Yehowa Mawu tsɔa ɖe le eme na mía dometɔ ɖe sia ɖe, eye wòtsɔa ɖe le eme na ame siwo ku gɔ̃ hã, naa dzi dzɔam ŋutɔ. (Dɔwɔwɔwo 24:15) Mekpɔa ŋudzedze ɖe anukwareɖiɖi kple dzimekɔkɔ si mekpɔ le Yehowa Ðasefowo dome la ŋu ŋutɔ. Eye mekpɔa ŋudzedze ɖe ɖetsɔleme vavã si woɖena fianam kple woƒe nuteƒewɔwɔ na Mawu la ŋu.\nLe gɔmedzedzea me la, ƒonyemetɔwo kple xɔ̃nye aɖewo tsi tsitre ɖe nye dzixɔse yeyea ŋu. Gake wova kpɔe be enyo wu be manɔ ha dem kple subɔsubɔha aɖe wu be manɔ dɔ wɔm kple nu vlo wɔhawo. Enye dzidzɔ nam be nyemegale nye ɣeyiɣi gblẽm ɖe aʋawɔnuwo dzadzra ŋu o, ke boŋ mele nye ɣeyiɣiwo zãm tsɔ le kpekpem ɖe amewo ŋu be woasrɔ̃ nu tso ŋutifafa Mawu la ŋu.\nMekpɔ gome le Katoliko subɔsubɔwɔnawo me be nye dzitsinya ƒe fuɖename dzi naɖe kpɔtɔ\nGanyawo de dzinye gake dzi menɔ dzɔyem kura o


GBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Malayalam Myanmar Papiamento (Curaçao) Polish Portuguese Rarotongan Romanian Samoan Setswana Shona Silozi Slovak Slovenian Spanish Sranantongo Swahili Tagalog Thai Tsonga Turkish Ukrainian Urdu Venda Vietnamese\nNukatae Yehowa Ðasefowo gblɔna be xexlẽme 144,000 si ŋu woƒo nu tsoe le Nyaɖeɖefia ƒe agbalẽa me la nye xexlẽme ŋutɔŋutɔ ke menye kpɔɖeŋu ƒe xexlẽme o?\nApostolo Yohanes ŋlɔ bena: “Mese amesiwo nu wotre la ƒe xexlẽme-wotre ame akpe alafa ɖeka blane vɔ ene nu le Israel-viwo ƒe toawo katã me.” (Nyaɖeɖefia 7:4) Le Biblia me la, nyagbɔgblɔ si nye “amesiwo nu wotre” la kuna ɖe amewo ƒe ƒuƒoƒo aɖe si me tɔwo wotia tso ameƒomea dome be woaɖu fia kple Kristo le dziƒo ɖe Paradisonyigba si le vava ge la dzi ŋu. (Korintotɔwo II, 1:21, 22; Nyaɖeɖefia 5:9, 10; 20:6) Wobu woƒe xexlẽme, si nye 144,000 la, xexlẽme ŋutɔŋutɔe le susu geɖewo ta. Susu siawo dometɔ ɖeka dze le mawunyakpukpui siwo ƒo xlã Nyaɖeɖefia 7:4 la me.\nEsi woƒo nu tso ame 144,000 ƒe ƒuƒoƒo sia ŋu na apostolo Yohanes le ŋutega me vɔ megbe la, woɖe ƒuƒoƒo bubu aɖe fiae. Yohanes ɖɔ ƒuƒoƒo evelia sia be ‘ameha gã, si ame aɖeke mete ŋu xlẽ o la, tso dukɔ sia dukɔ kple to sia to kple du sia du kple gbegbɔgblɔ sia gbegbɔgblɔ me.’ Ameha gã siae nye amesiwo atsi agbe le “xaxa gã” si ahe fifi xexe vɔ̃ɖi sia ava nuwuwui la me.—Nyaɖeɖefia 7:9, 14.\nGake de dzesi vovototo si Yohanes de Nyaɖeɖefia ta 7 ƒe kpukpui 4 kple 9 dome. Egblɔ be wonya ƒuƒoƒo gbãtɔ, si nye “amesiwo nu wotre” la, ƒe xexlẽme. Gake womenya ƒuƒoƒo evelia, si nye “ameha gã” la, ya ƒe xexlẽme o. Ne nya sia le susu me na mí la, ke susu le eme be míabu xexlẽme 144,000 la be enye xexlẽme ŋutɔŋutɔ. Ne kpɔɖeŋu koe xexlẽme 144,000 la nye, eye wòtsi tre ɖi na ƒuƒoƒo aɖe si me tɔwo ƒe xexlẽme womenya o la, ke vovototo si dem wonɔ kpukpui eveawo dome la madze kura o. Eyata nya siwo me mawunyakpukpui mawo le ɖee fia be ele be woabu xexlẽme 144,000 la xexlẽme ŋutɔŋutɔe.\nBiblia-nyala vovovowo, esiwo nɔ anyi va yi kple esiwo li fifia, lɔ̃ ɖe nyataƒoƒo ma ke dzi—be enye xexlẽme ŋutɔŋutɔ. Le kpɔɖeŋu me, esi nyagɔmeɖegbalẽŋlɔla Britaintɔ Ðk. Ethelbert W. Bullinger nɔ nu ƒom tso Nyaɖeɖefia 7:4, 9 ŋu la, egblɔ anye ƒe 100 aɖewoe nye si va yi be: “Nyateƒenya si wogblɔ eme kɔ nyuie wònye: enye xexlẽme si le nyanya si to vovo na esi wogblɔ si mele nyanya o le ta sia ke me.” (The Apocalypse or “The Day of the Lord,” axa 282) Eye nyitsɔ laa la, Robert L. Thomas, Jr., si nye Nubabla Yeyea ŋuti nufialagã le Mawunyaŋutinunya ƒe Hehexɔƒe Kɔkɔtɔ si le United States, ŋlɔ bena: “Xexlẽmea bubu be kpɔɖeŋu koe wònye nye numeɖeɖe si ŋu gɔmeɖokpe aɖeke mele o.” Egblɔ kpee be: “Enye xexlẽme si le nyanya [le 7:4] si to vovo na xexlẽme si mele nyanya o le 7:9. Ne wobu xexlẽme sia be enye kpɔɖeŋu la, ke xexlẽme aɖeke manɔ agbalẽa me si anye xexlẽme ŋutɔŋutɔ o.”—Revelation: An Exegetical Commentary, Babla I, axa 474.\nAme aɖewo hea nya be esi kpɔɖeŋunyagbɔgblɔwo bɔ ɖe Nyaɖeɖefia ƒe agbalẽa me ta la, ele be xexlẽme ɖesiaɖe si le agbalẽa me, siwo dome xexlẽme 144,000 la hã le, nanye kpɔɖeŋu tɔwo. (Nyaɖeɖefia 1:1, 4; 2:10) Ke hã, edze ƒã be nyataƒoƒo ma mesɔ o. Ele eme baa be xexlẽme siwo nye kpɔɖeŋuwo sɔ gbɔ ɖe Nyaɖeɖefia ƒe agbalẽa me ya, gake xexlẽme ŋutɔŋutɔwo hã le eme. Le kpɔɖeŋu me, Yohanes ƒo nu tso “Alẽvi la ƒe apostolo wuieveawo ƒe ŋkɔwo” ŋu. (Nyaɖeɖefia 21:14) Edze ƒã be xexlẽme 12 si woyɔ le kpukpui sia me nye xexlẽme ŋutɔŋutɔ, ke menye kpɔɖeŋu o. Azɔ hã, apostolo Yohanes ŋlɔ nu tso Kristo ƒe “ƒe akpe ɖeka” dziɖuɖua ŋu. Eye ele be míabu xexlẽme ma hã xexlẽme ŋutɔŋutɔe, abe alesi Biblia me dzodzro ŋuɖɔɖɔɖotɔe ɖee fiae ene. * (Nyaɖeɖefia 20:3, 5-7) Eyata ne woabu xexlẽme aɖe le Nyaɖeɖefia-gbalẽa me be enye xexlẽme ŋutɔŋutɔ loo alo be enye kpɔɖeŋu la nɔa te ɖe nudzɔdzɔ si ŋu wole nu ƒom tsoe kple nya siwo ƒo xlãe dzi.\nNyataƒoƒo si nye be xexlẽme 144,000 la nye xexlẽme ŋutɔŋutɔ eye wònye ame ʋɛ aɖewo ko ƒe xexlẽme, si ne wotsɔe sɔ kple “ameha gã” si hã ŋu woƒo nu tsoe la, ƒuƒoƒo sue aɖe ŋutɔe wònye la wɔ ɖeka kple Biblia ƒe akpa bubuwo nyuie. Le kpɔɖeŋu me, le ŋutega si woɖe fia apostolo Yohanes emegbe me la, woɖɔ ame 144,000 la be ‘woƒle wo tso amewo dome, be woanye ŋgɔgbetɔwo.’ (Nyaɖeɖefia 14:1, 4) Nya si nye “ŋgɔgbetɔwo” fia ame tiatia ʋɛ aɖewo ko. Azɔ hã, esime Yesu nɔ anyigba dzi la, eƒo nu tso amesiwo aɖu fia kplii le eƒe Dziƒofiaɖuƒe me ŋu eye wòyɔ wo be ‘ha sue.’ (Luka 12:32; 22:29) Nyateƒee, ne wotsɔ ameƒomea me tɔ siwo ava ɖu fia le dziƒo la sɔ kple ameƒomea me tɔ siwo ava nɔ Paradisonyigba si gbɔna dzi la, dziƒoyilaawo le ʋɛ.\nEyata nya siwo ƒo xlã Nyaɖeɖefia 7:4 kple nya siwo dze le Biblia ƒe akpa bubuwo siwo do ƒome kplii ɖo kpe edzi be ele be míabu xexlẽme 144,000 la xexlẽme ŋutɔŋutɔe. Eku ɖe amesiwo ava ɖu fia le dziƒo kpe ɖe Kristo ŋu ɖe paradisonyigba, si dzi ayɔ fũ kple Yehowa Mawu ƒe tadeagula gbogbo siwo ƒe xexlẽme mele nyanya o, la ŋu.—Psalmo 37:29.\n^ mm. 7 Hena nyatakaka geɖe le Kristo ƒe Ƒe Akpe Ðeka Dziɖuɖua ŋu la, kpɔ Nyaɖeɖefia—Etaƒoƒo Keŋkeŋ la Ðo Vɔ!, si Yehowa Ðasefowo ta, ƒe axa 289-90.\n[Nya si ɖe dzesi si le axa 31]\nAmesiwo nye dziƒo domenyilawo ƒe xexlẽme koe nye 144,000\nXexlẽme meli na “ameha gã” la o\nƔletiviwo: Courtesy of Anglo-Australian Observatory, photograph by David Malin\nw04 9/1 axa 30-31


GBE BUBU Albanian Chichewa Czech Danish Dutch Estonian Eŋlisi Eʋegbe Franse German Hiligaynon Hungarian Igbo Indonesian Italian Japanese Korean Latvian Lithuanian Papiamento (Curaçao) Polish Portuguese Romanian Russian Setswana Slovak Slovenian Spanish Sranantongo Swahili Thai Turkish Ukrainian Vietnamese\nENYE amegbetɔwo ƒe dzɔdzɔmeŋutete kple hiahiã be woati gbɔgbɔmenuwo yome ahasubɔ Mawu. Ke hã, dzɔdzɔmenu veviwo mee woɖe nuwo le tsɔ wɔ amegbetɔe, eyata ŋutilãmenuwo hiãnɛ eye ŋutete le esi be wòase vivi na ŋutilãmenuwo. Ŋutilãmekesinɔnuwo le Kristotɔ aɖewo si fũ. Ðe esia ɖeɖe nye ŋutilãmenudidi kple gbɔgbɔmeme manyemanye ƒe kpeɖodzia? Le go bubu me la, ɖe wòanye be hiãtɔwo manye amesiwo dia ŋutilãmenu fũ o eye be wotsɔa ɖe le gbɔgbɔmenuwo me wua?\nÐikekemanɔmee la, àlɔ̃ ɖe edzi be ŋutilãmenudidi lɔ nu geɖe ɖe eme wu kesinɔnu alo nunɔamesi geɖe ƒe amesinɔnɔ dzaa ko. Bu Biblia me kpɔɖeŋu siwo gbɔna siwo fia nusi tututu ŋutilãmenudidi nye kple alesi woaƒo asa na nusiwo wògblẽna le ame ƒe gbɔgbɔmemenyenye ŋu lae ŋu kpɔ.\nKesinɔnuwo Nɔ Wo si eye Bubu Nɔ Wo Ŋu\nMawu-subɔla wɔnuteƒe siwo nɔ anyi le Biblia ƒe ɣeyiɣiwo me la dometɔ aɖewo nye kesinɔtɔ siwo ŋu bubu nɔ. Le kpɔɖeŋu me, ‘lãwo, klosalo kple sika geɖe nɔ Abraham si taŋ.’ (Mose I, 13:2) Wonya Hiob be enye amesi “ɖo kpo ɖe ɣedzeƒeviwo katã dzi” le eƒe lãhawo kple subɔviwo ƒe agbɔsɔsɔ ta. (Hiob 1:3) Kesinɔnu geɖe nɔ Israel-fiawo abe Dawid kple Salomo ene si.—Kronika I, 29:1-5; Kronika II, 1:11, 12; Nyagblɔla 2:4-9.\nKristotɔ siwo si alɔme nɔ hã nɔ hamewo me le ƒe alafa gbãtɔ me. (Timoteo I, 6:17) Woyɔ Lidia be “aɖabɛdzrala tso Tiatira-dua me, amesi vɔ̃a Mawu.” (Dɔwɔwɔwo 16:14) Amadede si nye aɖabɛ kple awu siwo wodee xɔa asi ŋutɔ eye ame ŋkutawo alo hotsuitɔwo koe zãnɛ. Eyata anɔ eme be alɔme vi aɖe nɔ Lidia ŋutɔ hã si.\nLe go bubu me la, Yehowa subɔla wɔnuteƒe aɖewo siwo nɔ anyi le Biblia ƒe ɣeyiɣiwo me la dometɔ aɖewo da ahe ŋutɔ. Dzɔdzɔmefɔkuwo, dzɔgbevɔ̃edzɔɖeamedziwo, kple ku na ƒome aɖewo zu koliawo. (Nyagblɔla 9:11, 12) Dodokpɔ ka gbegbee nye ma wòanye na kotɔ mawo ne wokpɔ ame bubuwo le vivi sem na kesinɔnuwo alo ŋutilãmenunɔamesiwo! Ke hã, anye vodada be woabu kesinɔtɔwo be wonye ŋutilãmenudilawo alo aƒo nya ta be kotɔwoe nɔ Mawu subɔm bliboe wu. Nukatae? Bu nusi koŋ gbɔ ŋutilãmenudidi tsona ŋu kpɔ.\nNyagɔmeɖegbalẽ aɖe ɖe ŋutilãmenudidi gɔme be “ame ƒe susu katã tsɔtsɔ ɖo ŋutilãmenuwo ŋu alo wo ɖoɖo nɔƒe gbãtɔ na nusɔsrɔ̃ alo gbɔgbɔmenuwo.” Eyata míaƒe dzodzrowo, nusiwo míebuna nu veviwoe, kple míaƒe agbe me taɖodzinu mee ŋutilãmenudidi tsona. Biblia me kpɔɖeŋu eve siwo gbɔna ɖo kpe esia dzi kɔte.\nYehowa xlɔ̃ nu Barux, amesi nye nyagblɔɖila Yeremya ƒe agbalẽŋlɔla la vevie. Barux anya nye hiãtɔ le Yerusalem ƒe nɔnɔmewo kple eƒe zɔzɔ kplikplikpli kple Yeremya si ƒe nya amewo melɔ̃ o la ta. Ke hã, Yehowa gblɔ be: “Wòa nèbe, yeadi nu gãwoa? Megadi wo o.” Anye be Barux te ŋutilãmenu didi, hete ame bubuwo ƒe kesinɔnu alo ŋutilã me dedienɔnɔ ŋu bubu vevie. Yehowa ɖo ŋku edzi na Barux be Yeakpɔ eta le tsɔtsrɔ̃ si gbɔna Yerusalem dzi la me, gake Yemakpɔ eƒe nunɔamesiwo ta o.—Yeremya 45:4, 5.\nYesu do lo aɖe tso ŋutsu aɖe si hã ƒe susu nɔ ŋutilãmenuwo ko ŋu la ŋu. Le esi teƒe be ŋutsu sia nazã nusiwo nɔ esi atsɔ adzi eƒe subɔsubɔ na Mawu ɖe edzii la, eƒe kesinɔnuwo ŋu koe eƒe susu katã nɔ. Kesinɔtɔa gblɔ be: “Mamu nye avawo, eye matu gãtɔwo, . . . Eye magblɔ na nye luʋɔ bena: Luʋɔ, èkpɔ nu nyui geɖe, siwo nèdzra ɖo hena ƒe geɖewo; gbɔ ɖe me, ɖu nu, no nu, na dzi nadzɔ wò.” Emegbe Yesu gblɔ be: “Ke Mawu gblɔ nɛ bena: Ame tsibome, zã sia me ke woabia wò agbe le asiwò me; ke nusiwo nèdzra ɖo la, ameka tɔ woazu mahã? Ale amesi le nu nyuiwo dzram ɖo na eɖokui, eye kesinɔnuwo mele esi le Mawu gome o la, le enye si.”—Luka 12:16-21.\nNuka fiamee nuŋlɔɖi eve siawo le? Wokpe ɖe mía ŋu míenya amesi nye ŋutilãmenudila, menye esi nu geɖe le esi tae o, ke esi ŋutilãmenuwo nye eƒe nu vevitɔwo kekeake tae. Apostolo Paulo gblɔ be: “Amesiwo dina be, yewoazu kesinɔtɔwo la, gena ɖe tetekpɔwo kple mɔ̃tetrewo kpakple movidzɔdzɔ kple nuveviwɔame ƒe nudzodzro geɖe, siwo tsɔa amewo xlãna ɖe gbegblẽ kple tsɔtsrɔ̃ me la me. Elabena nuvɔ̃wo katã ƒe ke enye galɔlɔ̃, si yome mɔ ame aɖewo di, eye wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo.” (Timoteo I, 6:9, 10) Didi be woazu kesinɔtɔ kple ŋutilãmenuwo lɔlɔ̃e hea kuxiwo vɛ.\nAleke kee ganyawo le na Kristotɔwo o, wokpɔa egbɔ be yewoaƒo asa na ŋutilãmenudidi ƒe mɔ̃ la. Kesinɔnuwo ƒe beble la nu sẽ eye wòate ŋu agblẽ nu le ame ƒe gbɔgbɔmemenyenye ŋu. (Mateo 13:22) Míaƒe susu ate ŋu adzo le gbɔgbɔmenuwo ŋu atrɔ ɖe ŋutilãmenuwo ŋu le míaƒe manyamanya me, eye wòahe afɔku vɛ na mí.—Lododowo 28:20; Nyagblɔla 5:10.\nEyata ele vevie be Kristotɔwo nalé ŋku ɖe woƒe taɖodzinu kpakple nusiwo wobuna nu vevii le agbe me la ŋu. Ŋutilãmenu geɖe ɖale ame aɖe si alo ʋɛ aɖe koe le esi o, amesiwo tsia dzi ɖe gbɔgbɔmenuwo ŋu dzea agbagba be yewoawɔ ɖe Paulo ƒe nuxlɔ̃ame dzi be woagatsɔ woƒe mɔkpɔkpɔ “aɖo kesinɔnuwo ƒe dediemanɔmanɔ dzi o; ke boŋ ɖe Mawu gbagbe, si tsɔ nuwo katã na mí fũ be, míawɔ wo ŋuti dɔ la dzi.”—Timoteo I, 6:17-19.\nƉoe Ɖe Amewo Ɖoe Ɖe Amewo Nukae Nye Ŋutilãmenudidi?\ng03 4/8 axa 18-19


Yehowa Ƒe Ʋɔnudrɔ̃gbe La Tu aƒe!\nGbetakpɔxɔ—Tata Si Míesrɔ̃na | February 15, 2001\n“Yehowa ƒe ŋkeke gã la tu aƒe, etu aƒe, eye wòle du dzi ŋutɔ.”—ZEFANYA 1:14.\n1. Nuxlɔ̃amenya kae Mawu gblɔ to Zefanya dzi?\nESUSƆ vie Yehowa Mawu natu nu kple ame vɔ̃ɖiwo. Ðo to nàse ɖa! Egblɔ nuxlɔ̃amenya sia be: “Matsrɔ̃ amegbetɔwo . . . matsrɔ̃ amegbetɔwo ɖa le anyigba dzi.” (Zefanya 1:3) Nyagblɔɖila Zefanya, si anye Fia Xizkiya nuteƒewɔla la ƒe tɔgbuitɔgbuiyɔvi dzie woto gblɔ Dziɖulagã Aƒetɔ Yehowa ƒe nya mawo. Nya nyui aɖeke menɔ nya ma si wogblɔ le Fia Yosiya si nye ame nyui la ŋɔli me na ame vɔ̃ɖi siwo nɔ Yuda-nyigba dzi o.\n2. Nukata Yosiya ƒe nuwɔnawo mexe mɔ ɖe Yehowa ƒe ʋɔnudrɔ̃ŋkekea ƒe vava nu o?\n2 Ðikeke mele eme o be Zefanya ƒe nyagbɔgblɔɖia na Yosiya si nye ɖekakpui la gakpɔe dze sii geɖe wu be ehiã be woaɖe tadedeagu makɔmakɔ ɖesiaɖe ɖa le Yuda. Gake afɔ siwo fia la ɖe tsɔ ɖe alakpasubɔsubɔ ɖa mete ŋu ɖe nuvɔ̃ɖiwɔwɔwo katã ɖa le dukɔa me o, eye mete ŋu lé avu ɖe nuvɔ̃ siwo tɔgbuia, Fia Manase, amesi “[tsɔ] ʋu maɖifɔ yɔ Yerusalem taŋ” wɔ la nu o. (Fiawo II, 24:3, 4; Kronika II, 34:3) Eyata Yehowa ƒe ʋɔnudrɔ̃gbea ava godoo.\n3. Nukata míate ŋu aka ɖe edzi be amewo ate ŋu atsi agbe le “Yehowa ƒe dzikudogbe”?\n3 Ke hã ame aɖewo atsi agbe le ŋkeke dziŋɔ ma dzi. Eyata Mawu ƒe nyagblɔɖila la xlɔ̃ nu be: “Hafi ne tameɖoɖo la ƒe vidziɣi naɖo, eye ɣeyiɣi la nu nayi, abe alesi gbe ƒuƒu ʋua yae ene, hafi ne Yehowa ƒe dɔmedzoe heliheli nava mia dzi, eye hafi ne Yehowa ƒe dzikudogbe nava mia dzi! Midi Yehowa, mi amesiwo katã bɔbɔ mia ɖokui ɖe anyi le anyigba dzi, midi dzɔdzɔenyenye, eye midi ɖokuibɔbɔ yome mɔ, ame aɖe menya nu o woatsɔ mi aɣla le Yehowa ƒe dzikudogbe la hĩ!” (Zefanya 2:2, 3) Mina mɔkpɔkpɔ si nye be amewo ate ŋu atsi agbe le Yehowa ƒe ʋɔnudrɔ̃gbea nanɔ susu me na mí ne míadzro Biblia-gbalẽ si nye Zefanya me. Woŋlɔe le Yuda do ŋgɔ na ƒe 648 D.M.Ŋ., wònye Mawu ƒe ‘nyagblɔɖinya’ si wòle be míaɖo toe kokoko.—Petro II, 1:19.\nYehowa Ke Eƒe Abɔ\n4, 5. Aleke Zefanya 1:1-3 va eme ɖe ame vɔ̃ɖi siwo nɔ Yuda dzii?\n4 “Yehowa ƒe gbe” si Zefanya xɔ la dze egɔme kple nuxlɔ̃ame si ŋu míeƒo nu tsoe va yi. Mawu gblɔ be: “Matsrɔ̃ nusianu ɖa le anyigba dzi petepete. Matsrɔ̃ amegbetɔwo kple lãwo, dziƒoxewo kple ƒumelãwo, matsrɔ̃ nuɖianuwo kple ame vɔ̃ɖiwo ɖa, eye matsrɔ̃ amegbetɔwo ɖa le anyigba dzi, Yehowa ye gblɔe!”—Zefanya 1:1-3.\n5 Ẽ, Yehowa atsi nuvɔ̃ɖiwɔwɔ gã nu le Yuda-nyigba dzi. Ameka dzie Mawu ato ‘atsrɔ̃ nusianu ɖa le anyigba dzi’? Esi wòdze ƒã be Zefanya gblɔ nya ɖi le Fia Yosiya ƒe dziɖuɣi, si dze egɔme le ƒe 659 D.M.Ŋ. me, ƒe gɔmedzedze ta la, nyagblɔɖinya mawo va eme esi Babilontɔwo va tsrɔ̃ Yuda kple eƒe fiadu, Yerusalem, le ƒe 607 D.M.Ŋ. me. Ɣemaɣi la, ‘wotsrɔ̃ ame vɔ̃ɖiwo ɖa petepete’ le Yuda.\n6-8. Nya kae wogblɔ ɖi le Zefanya 1:4-6, eye aleke nyagblɔɖi ma va eme le blema Yuda?\n6 Wogblɔ nusi Mawu awɔ alakpasubɔsubɔ me nɔlawo ɖi le Zefanya 1:4-6 be: “Mado nye asi ɖa ɖe Yuda kple Yerusalemtɔwo katã ŋu, eye matsrɔ̃ Baal ƒe susɔea ɖa le teƒe sia akpe ɖe trɔ̃nuawo kple nunɔlawo ƒe ŋkɔ ŋu; matsrɔ̃ amesiwo dea ta agu na dziƒo ŋu nuwo la, akpe ɖe amesiwo dea ta agu na Yehowa, gake wogakaa atam na Milkom la siaa ŋu; eye matsrɔ̃ amesiwo trɔ le Yehowa yome, kple amesiwo medi Yehowa alo bia eta se kpɔ o la siaa.”\n7 Yehowa do eƒe asi ɖa ɖe Yuda kple Yerusalem nɔlawo ŋu. Eɖoe be yeatsrɔ̃ Kanaantɔwo ƒe vidzidzimawu si nye Baal la subɔlawo. Woyɔa nuto mawo me mawu geɖe be Baal le esi wo subɔlawo bu be ŋusẽ le wo si eye wokpɔ ŋusẽ ɖe nuto aɖewo koŋ dzi ta. Le kpɔɖeŋu me, wo dometɔ ɖekae nye Baal si Moabtɔwo kple Midiantɔwo subɔ le Peor-toa gbɔ. (Mose IV, 25:1, 3, 6) Yehowa atsrɔ̃ Baal-nunɔlawo kple Lewi-nunɔla mawɔnuteƒe siwo da Mawu ƒe se dzi va de ha kpli wo la siaa ɖa le Yuda katã.—Mose II, 20:2, 3.\n8 Mawu atsrɔ̃ amesiwo ‘dea ta agu na dziƒo ŋu nuwo’ hã, eye anɔ eme be amesiawo nye ɣletivimefakalawo eye wodea ta agu na ɣe. (Fiawo II, 23:11; Yeremya 19:13; 32:29) Mawu aɖe dziku ɖe amesiwo dzea agbagba be yewoatsaka tadedeagu vavãtɔ kple alakpatɔ ‘hekaa atam na Yehowa eye wogataa Milkom’ hã la ŋu. Anye be Amon-viwo ƒe trɔ̃ gã Molex ye wogayɔna be Milkom. Wotsɔa ɖeviwo saa vɔe le Molex subɔsubɔ me.—Fiawo I, 11:5; Yeremya 32:35.\nKristodukɔa ƒe Nuwuwu Gogo!\n9. (a) Nuka ƒe fɔɖiɖie le Kristodukɔa dzi? (b) Nukae wòle be míaɖo kplikpaa awɔ, si to vovo na Yudatɔ nuteƒemawɔlawo ƒe nuwɔna?\n9 Nya siawo katã na míeɖoa ŋku Kristodukɔ si nyrɔ eɖokui ɖe alakpasubɔsubɔ kple ɣletivimefakaka me vĩ la dzi. Eye akpa si wòwɔ le ame miliɔn geɖe tsɔtsɔ sa vɔe le aʋawɔwɔ siwo subɔsubɔhakplɔlawo nɔ megbe na me la nyɔ ŋu ale gbegbe! Migana míanɔ abe ame mawɔnuteƒe siwo nɔ Yuda, amesiwo ‘trɔ le Yehowa yome’ ene gbeɖe o, elabena awɔe be míagatsɔ ɖeke le eme o eye míagbe eta biabia se alo agbe eƒe mɔfiafia didi. Ke mina míayi edzi awɔ nuteƒe na Mawu boŋ.\n10. Aleke nàɖe nusi ŋu nyagblɔɖi si le Zefanya 1:7 ku ɖo mee?\n10 Nya siwo nyagblɔɖila la gagblɔ sɔ na nuvɔ̃wɔla siwo nɔ Yuda kple ame vɔ̃ɖi siwo le míaƒe ŋkekea me. Zefanya 1:7 gblɔ be: “Mizi ɖoɖoe le Aƒetɔ Yehowa ŋku me, elabena Yehowa ƒe ŋkeke la tu aƒe, elabena Yehowa ɖo vɔsagbe la ɖi, eye wòkɔ amesiwo wòkpe la ŋu!” Edze ƒã be ‘amesiwo wokpe’ la nye Kaldeatɔ siwo nye Yudatɔwo ƒe futɔwo. Yuda ŋutɔ kple eƒe fiadue nye ‘vɔsa’ la. Zefanya to esia me ɖe gbeƒã tame si Mawu ɖo be yeatsrɔ̃ Yerusalem, eye nyagblɔɖi sia ku ɖe Kristodukɔa tsɔtsrɔ̃ hã ŋu. Le nyateƒe me esi Mawu ƒe ʋɔnudrɔ̃ŋkekea tu aƒe ŋutɔ egbea ta la, ele be xexeame katã ‘nazi ɖoɖoe le Dziɖulagã Aƒetɔ Yehowa ŋkume’ ne woase nya si gblɔm wòle to Yesu yomedzela amesiaminawo ƒe “ha sue” la kple woƒe zɔhɛ “alẽ bubuwo” dzi. (Luka 12:32; Yohanes 10:16) Tsɔtsrɔ̃ le amesiwo katã meɖoa to o eye wotoa esia dzi tsia tre ɖe Mawu Fiaɖuƒea ƒe dziɖuɖu ŋu la lalam.—Psalmo 2:1, 2.\nAvifagbe Ava Kpuie!\n11. Gɔmesese kae le Zefanya 1:8-11 ŋu?\n11 Zefanya 1:8-11 yi edzi gblɔ le Yehowa ƒe ŋkekea ŋu be: “[Ava] me le Yehowa ƒe vɔsagbe be, mahe to na amegãwo kple fiaviwo kpakple amesiwo katã taa dutatɔwo ƒe avɔwo la. Mahe to na amesiwo katã tia kpo flɔa kpuiwo, eye wotsɔa ŋutasesẽ kple alakpadada yɔa woƒe aƒetɔ ƒe xɔwo taŋ la, gbemagbe. Gbemagbe la asiƒunu aɖi tso tɔmelãgbo la nu, avifafa atso du la ƒe to evelia, eye hoowɔwɔ gã atso togbɛwo dzi, Yehowa ye gblɔe! Mi ʋe me nɔlawo, mifa avi, elabena woatsrɔ̃ asitsalawo katã kple amesiwo do klosalogba ɖe ta.”\n12. Aleke wòdzɔe be wokpɔ ame aɖewo ‘wodo dutatɔwo ƒe awuwo’?\n12 Amesiwo ava ɖu fia ɖe Fia Yosiya yomee nye Yoaxaz, Yoyakim, kple Yoyaxin. Emegbe Zedekiya ƒe dziɖuɣi si me woava tsrɔ̃ Yerusalem le la akplɔe ɖo. Togbɔ be wodze ŋgɔ afɔku sia hã la, anye be ame aɖewo di be yewoadze dukɔ siwo ƒo xlã wo ŋu to ‘dutatɔwo ƒe awuwo dodo’ me. Nenema ke ame geɖe ɖenɛ fiana le mɔ vovovowo nu be yewomenye Yehowa ƒe habɔbɔa me tɔwo o. Esi woɖee fia be yewonye Satana ƒe habɔbɔa ƒe akpa aɖe ta la, woahe to na wo.\n13. Nukae Zefanya ƒe nyagblɔɖia gblɔ be adzɔ ne Babilontɔwo va dze Yerusalem dzi?\n13 “Ŋkeke” si dzi woabia akɔnta Yuda la sɔ kple ŋkeke si dzi Yehowa adrɔ̃ toheʋɔnu eƒe futɔwo, atsi nuvɔ̃ɖiwɔwɔ nu, eye wòaɖe eƒe gãnyenye afia. Ne Babilontɔwo va dze Yerusalem dzi la, asiƒunu aɖi tso Tɔmelãgbo la nu. Anye be esi tɔmelãdzraƒe te ɖe afima ŋu tae wotsɔ ŋkɔ nɛ nenema ɖo. (Nexemya 13:16) Babilon ƒe aʋakɔwo age ɖe teƒe si woyɔna be to evelia, eye ‘hoowɔwɔ gã si tso togbɛwo dzi’ la anye Kaldeatɔ siwo gbɔna la ƒe hoowɔwɔ. Ʋe me nɔlawo ‘afa avi,’ ɖewohĩ Tyropoeon-bali ƒe dzigbe gomee wowɔnɛ. Nukatae woafa avi ɖo? Elabena asitsatsa, kple ‘amesiwo tsaa klosalosi’ hã nu ayi le afima.\n14. Afikae Mawu adzro amesiwo be yewonye esubɔlawo me tsitotsito ase ɖo?\n14 Afikae Yehowa adzro amesiwo be yewonye esubɔlawo me ase ɖo? Nyagblɔɖia yi edzi be: “Le ɣemaɣi la matsɔ akaɖi atsa le Yerusalem, eye mahe to na amesiwo katã ɖo ƒã ɖi hele gbɔgblɔm le woƒe dzi me be: Yehowa mele nyui alo vɔ̃ wɔ ge o. Woaha woƒe kesinɔnuwo, eye woƒe aƒewo azu aƒedo; woatu xɔ, ke womanɔ eme o, eye woade weingble, ke womano eƒe wein o.”—Zefanya 1:12, 13.\n15. (a) Nukae nɔ Yerusalem-nunɔla xɔsegbelawo lalam? (b) Nukae ava dzɔ ɖe egbeŋkekea me alakpasubɔsubɔ me nɔlawo dzi?\n15 Yerusalem-nunɔla xɔsegbelawo tsɔ alakpasubɔsubɔ tsaka Yehowa subɔsubɔe. Togbɔ be wobu be yewole dedie hã la, Mawu adi wo ake ɖe wo ŋu abe akaɖi si bina nyuie ye wòklẽ ɖe gbɔgbɔmeviviti si me wobe ɖo la ene. Wo dometɔ aɖeke masi le Mawu ƒe ʋɔnudrɔ̃nya kple eŋu tohehea nu o. Megbedela ɖokuiŋudzela mawo ɖe dzi ɖi henɔ anyi abe ahae ɖo ƒã ɖe weinze gɔme ene. Womedi be Mawu ƒe ʋɔnudrɔ̃nya si fia be ava de nu amegbetɔwo ƒe nyawo me la ƒe ɖeke naɖe fu na yewo o, gake womate ŋu asi le Mawu ƒe ʋɔnudɔdrɔ̃ si ava wo dzi nu o. Amesiwo kpɔa gome le alakpasubɔsubɔ me egbea, kple Kristodukɔa me tɔwo kpakple amesiwo de megbe le Yehowa subɔsubɔ ŋu hã mate ŋu asi le enu o. Esi wosẽ nu be menye ‘ŋkeke mamlɛawo’ mee míele o ta la, wogblɔna le woƒe dzi me be, “Yehowa mele nyui alo vɔ̃ wɔ ge o.” Gake woda ƒu ŋutɔ!—Timoteo II, 3:1-5; Petro II, 3:3, 4, 10.\n16. Nukae wogblɔ be adzɔ ne Mawu ƒe ʋɔnudɔdrɔ̃ va Yuda dzi, eye dɔ kae wòle be esia nyanya nawɔ ɖe mía dzi?\n16 Woxlɔ̃ nu Yuda xɔsegbelawo be Babilontɔwo ava ha woƒe kesinɔnuwo, awɔ woƒe aƒewo aƒedoe, eye woatsɔ woƒe weingble me kutsetsewo adzoe. Viɖe aɖeke manɔ ŋutilãmenuwo ŋu ne Mawu le toheʋɔnu drɔ̃m Yuda o. Nenemae wòanɔ ne Yehowa ƒe ʋɔnudrɔ̃gbea ɖo na fifi nuɖoanyia. Eyata mina gbɔgbɔmenukpɔsusu nanɔ mía si eye ‘míadzra kesinɔnuwo ɖo ɖe dziƒo’ atsɔ Yehowa subɔsubɔ aɖo nɔƒe gbãtɔ le míaƒe agbe me!—Mateo 6:19-21, 33.\n“Yehowa ƒe Ŋkeke Gã la Tu Aƒe”\n17. Aleke Zefanya 1:14-16 gblɔ be Yehowa ƒe ʋɔnudrɔ̃ŋkeke la gogoe?\n17 Aleke Yehowa ƒe ʋɔnudrɔ̃ŋkeke la gogoe? Mawu gblɔ kakaɖedzinya sia le Zefanya 1:14-16 be: “Yehowa ƒe ŋkeke gã la tu aƒe, etu aƒe, eye wòle du dzi ŋutɔ. Yehowa ƒe ŋkeke la ŋkɔ le ɖiɖim, eye kalẽtɔ [le] aʋaɣli dom sesĩe. Dɔmedzoedogbe, hiãgbe kple xaxagbee, aƒedoɖigbe kple nugblẽgbee, blukɔ kple vivitidogbee, alilikpo kple tsizidogbee; lãdzo kple kpẽkugbe wòanye ava du sesẽwo kple xɔta kɔkɔwo dzi.”\n18. Nukata mele be míabu be Yehowa ƒe ʋɔnudrɔ̃ŋkekea le keke etsɔme ʋĩ ke o?\n18 Wona Yuda nunɔlawo, fiahawo, kple dukɔa nya be “Yehowa ƒe ŋkeke gã la tu aƒe.” ‘Yehowa ƒe ŋkekea nɔ du dzi ŋutɔ’ na Yuda. Nenema ke le mía ŋɔli la, ame aɖeke negasusu be toheʋɔnu si Yehowa adrɔ̃ ame vɔ̃ɖiwo la le keke etsɔme ʋĩ ke o! Ke boŋ abe alesi Mawu tso kpla ɖe Yuda ŋui ene la, nenemae ‘wòanɔ du dzi’ le eƒe ʋɔnudrɔ̃ŋkekea dzi. (Nyaɖeɖefia 16:14, 16) Veveseɣi kae nye si wòanye na amesiwo katã gbea Yehowa ƒe nuxlɔ̃amenya siwo eƒe Ðasefowo gblɔna la sese hedo kpo gomekpɔkpɔ le tadedeagu vavãtɔ me!\n19, 20. (a) Nusiwo dzɔ esi Mawu ƒe dɔmedzoe va Yuda kple Yerusalem dzi la dometɔ aɖewo ɖe? (b) Esi tsɔtsrɔ̃ si me woatia amewo me le dze ŋgɔ nuɖoanyi sia ta la, biabia kawoe fɔ ɖe te?\n19 “Hiãgbe kple xaxagbee” wònye na Yuda kple Yerusalem esime Mawu ɖe eƒe dziku ɖe wo ŋu. Babilontɔ amedzidzelaawo na Yudatɔwo kpe fu geɖe, eye ku kple tsɔtsrɔ̃ si woadze ŋgɔe la na womevo le susu me kura o. ‘Blukɔ kple nugblẽgbe’ ma nye vivitidogbe, alilikpodogbe, kple tsizidogbe, eye ɖewohĩ manye le kpɔɖeŋunyagbɔgblɔ nu ko o ke anye nu ŋutɔŋutɔ hã, elabena dzudzɔ kple ʋukɔkɔɖi xɔ afisiafi. Enye “lãdzo kple kpẽkugbe,” gake toklã mawo katã nye dzodzro.\n20 Wɔna aɖeke menɔ Yerusalem-dzɔlawo ŋu o esi Babilontɔwo tsɔ woƒe gligbãnuwo mu “xɔta kɔkɔwo” ƒu anyi. Le mía ŋɔli la, xexe sia ƒe bebeƒewo azu yakanuwo ne aʋawɔnu siwo atso Mawu ƒe dziƒoʋawɔnudzraɖoƒe, si le klalo woazã le ametsɔtsrɔ̃ si me woatia amewo me le la, va lɔ wo. Èle mɔ kpɔm be woakpɔ tawòa? Ðe nèɖoe kplikpaa be yeanɔ Yehowa, ‘amesi kpɔa amesiwo katã lɔ̃nɛ la ta, ke wòtsrɔ̃a ame vɔ̃ɖiwo katã’ la ƒe akpa dzia?—Psalmo 145:20.\n21, 22. Aleke Zefanya 1:17, 18 ava eme le míaƒe ŋkekea mee?\n21 Ʋɔnudrɔ̃gbe dziŋɔ ka gbegbee nye si wogblɔ ɖi le Zefanya 1:17, 18! Yehowa Mawu gblɔ be: “Mahe xaxa ava amegbetɔwo dzi, ne woanɔ yiyim abe ŋkunɔwo ene, elabena wowɔ nuvɔ̃ ɖe Yehowa ŋu; woakɔ woƒe ʋu ɖe anyi abe ke ene, eye woƒe dɔmenuwo adudu ɖe anyi abe mĩ ene. Woƒe klosalo kple sika hã mate ŋu aɖe wo le Yehowa ƒe dɔmedzoedogbe o, eye eƒe ŋuʋaʋã ƒe dzo afiã anyigba blibo la; elabena ele anyigbadzitɔwo katã tsrɔ̃ ge zi ɖeka.”\n22 Abe alesi Yehowa wɔ le Zefanya ƒe ŋkekeawo me ene la, eteƒe madidi o ana ‘anyigbadzitɔ siwo katã’ gbe be yewomawɔ ɖe nuxlɔ̃amea dzi o la naxaxa. Esi wowɔ nuvɔ̃ ɖe Mawu ŋu ta la, woanɔ yiyim sagasaga abe ŋkunɔwo ene, eye womakpɔ xɔname aɖeke o. “Woakɔ woƒe ʋu ɖe anyi abe ke ene,” abe nu maɖinu ene, le Yehowa ƒe ʋɔnudrɔ̃gbea. Woƒe ku anye ŋukpe ale gbegbe, elabena Mawu akaka ame vɔ̃ɖi siawo ƒe kukuawo—woƒe dɔmenuwo gɔ̃ hã—ɖe anyigba “abe mĩ ene.”\n23. Togbɔ be nuvɔ̃wɔlawo mate ŋu asi le “Yehowa ƒe dɔmedzoedogbe” la nu o hã la, mɔkpɔkpɔ kae le Zefanya ƒe nyagblɔɖia me?\n23 Ame aɖeke mate ŋu axɔ na amesiwo wɔa avu kple Mawu kpakple eƒe amewo o. Klosalo alo sika mete ŋu xɔ na nuvɔ̃wɔla siwo nɔ Yuda o, eye nenema ke kesinɔnu siwo woli kɔ ɖi kpakple zãnunana makpɔ amewo ta alo ana woakpɔ sisiƒe ne “Yehowa ƒe dɔmedzoedogbe” ɖo na Kristodukɔa kple nuɖoanyi vɔ̃ɖi sia ƒe akpa susɔeawo o. Ne Mawu va le ame vɔ̃ɖiwo tsrɔ̃m ŋɔdzitɔe le nyametsogbe mamlɛ ma la, eƒe dzonɔameme ƒe dzo ‘afiã anyigba bliboa katã.’ Esi míenye amesiwo xɔ Mawu ƒe nyagblɔɖinya dzi se ta la, míeka ɖe edzi be míeɖo ‘nuwuɣia’ me ʋĩ. (Daniel 12:4) Yehowa ƒe ʋɔnudrɔ̃gbea gogo, eye abia hlɔ̃ eƒe futɔwo kpuie. Ke hã xɔxɔmɔkpɔkpɔ le Zefanya ƒe nyagblɔɖia me. Ekema nuka wɔwɔe hiã bene woatsɔ mí aɣla le Yehowa ƒe dzikudogbe?\n• Aleke Zefanya ƒe nyagblɔɖia va eme ɖe Yuda kple Yerusalem dzii?\n• Nukae le Kristodukɔa kple míaƒe ŋkekea me ame vɔ̃ɖiwo katã lalam?\n• Nukata mele be míabu Yehowa ƒe ʋɔnudrɔ̃gbea be ele keke etsɔme ʋĩ ke o?\nZefanya ɖe gbeƒãe dzinɔameƒotɔe be Yehowa ƒe ʋɔnudrɔ̃gbea gogo\nYehowa ƒe ŋkekea to Babilontɔwo ƒe asi dzi va Yuda kple Yerusalem dzi le ƒe 607 D.M.Ŋ. me\nÈle mɔ kpɔm be Yehowa akpɔ tawò ne ele ame vɔ̃ɖiwo tsrɔ̃ma?\nƉoe Ɖe Amewo Ɖoe Ɖe Amewo Yehowa Ƒe Ʋɔnudrɔ̃gbe La Tu aƒe!\nw01 2/15 axa 12-17\nNukae Nye Ƒukukua ƒe Agbalẽxatsaxatsawo Ŋuti Nyateƒenya?\nƑukukua ƒe Agbalẽxatsaxatsawo—Nukata Wòle Be Nàtsɔ Ðe Le Wo Me?\nAmesiwo Dze la Didi le Kenya\nMidi Yehowa Hafi Eƒe Dzikudogbe La Naɖo\nDukɔ Si Yehowa Gaɖo Te La Kafunɛ Le Anyigba Bliboa Dzi\nƑe 2001/2002 “Mawu Ƒe Nya Fialawo” Nutome Gã Takpekpe Wɔƒewo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 15, 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 15, 2001\nGBETAKPƆXƆ—TATA SI MÍESRƆ̃NA February 15, 2001


Aleke Mawɔ Aɖe Nye Dzixɔse Ku Ðe Gbɔdɔdɔ Ŋu Me? | Sɔhɛwo Biana Be\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Estonian Eŋlisi Eʋegbe Finnish Franse Georgian German Greek Haitian Creole Hausa Hebrew Hiligaynon Hungarian Icelandic Iloko Indonesian Isoko Italian Japanese Kikaonde Kinyarwanda Kirghiz Kirundi Korean Kyangonde Latvian Lingala Lithuanian Macedonian Malagasy Malay Malayalam Maltese Mambwe-Lungu Myanmar Norwegian Papiamento (Aruba) Papiamento (Curaçao) Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Thai Tsonga Turkish Turkmen Ukrainian Vietnamese Xhosa Yoruba Zapotec (Lachiguiri) Zulu\n“Ègakpɔtɔ nye ɖetugbui leaƒea?”\nNe èdi be yeaɖo nyabiase sia ŋu, eye wò ŋuɖoɖoa anye ɛ̃ la, ɖe nàdi be dzi nanɔ ye ƒo yeaɖo eŋu kple kakaɖedzia? Nyati sia akpe ɖe ŋuwò.\nAme kae nye ɖetugbui leaƒe?\nNya kae Biblia gblɔ tso gbɔdɔdɔ ŋu?\nNu kae nye wò dzixɔse?\nAleke nàɖe wò dzixɔsea me na amewo?\nÐetugbui leaƒe nye ɖetugbui si gbɔ ŋutsu aɖeke medɔ kpɔ o, woate ŋu agblɔ tso ɖekakpui siwo medɔ nyɔnu gbɔ kpɔ o hã ŋu be wole aƒe.\nMenye be woadɔ ame gbɔ ŋutɔŋutɔ koe wòlɔ ɖe eme o. Ame aɖewo ate ŋu ayɔ wo ɖokuiwo be “ɖetugbui leaƒewo” elabe womedɔ wo gbɔ kpɔ o, togbɔ be wokpɔa gome le gbɔdɔnuwɔna geɖewo me hã.\nLe kpɔɖeŋu me, nya “gbɔdɔdɔ” ate ŋu alɔ vidzinuwo ƒoƒo ɖe nu me kple meƒi me, alo asilili ame bubu ƒe vidzinuwo ŋu hã ɖe eme.\nNya vevitɔ: Ame siwo kpɔa gome le gbɔdɔnuwo, siwo dometɔ aɖewoe nye vidzinuwo ƒoƒo ɖe nu me kple meƒi me kpakple asilili ame bubu ƒe vidzinuwo ŋu me la, mate ŋu agblɔ be yewonye ɖetugbui leaƒewo alo ɖekakpui siwo menya nyɔnuwo o.\nBiblia gblɔ be ŋutsu kple nyɔnu siwo ɖe wo nɔewo koe kpɔ mɔ akpɔ gome le gbɔdɔdɔ me. (Lododowo 5:18) Eya ta mele be ɖekakpui alo ɖetugbui si di be yeƒe nu nadze Mawu ŋu la nakpɔ gome le gbɔdɔnuwɔna aɖeke me o va se ɖe esime wòɖe srɔ̃ hafi.—1 Tesalonikatɔwo 4:3-5.\nAme aɖewo gblɔna be Biblia ƒe sedede ma zu tsigãdzinu eye mesɔ na mí egbea kura o. Gake nenɔ susu me na wò be mí ame siwo li egbea domee srɔ̃gbegbe, gbɔmeyafufɔfɔ kple nulɔdɔwo xɔ aƒe ɖo. Eya ta mí ame siwo li egbea míedze kura aɖo aɖaŋu tso agbe nyui nɔnɔ ŋu o!—1 Yohanes 2:15-17.\nNe ède ŋugble tso Biblia me se siwo ku ɖe agbe nyui nɔnɔ ŋu la, àkpɔe be susu le wo me. Le kpɔɖeŋu me, tsɔe be ame aɖe na Amerika dɔlar 1,000 wò, ɖe nàde xɔ ta atsɔ gaa ada kaɖigbegbe ɖe yame be ame sia ame si nya to afi ama va yina ko la naxea?\nNyametsotso ma tɔgbie dze ŋgɔ wò le gbɔdɔnyawo hã gome. Sierra si xɔ ƒe 14 gblɔ be: “Nyemedi be maɖe mɔ ame aɖe si ƒe ŋkɔ dzi nyemate ŋu aɖo ŋkui gɔ̃ hã le ƒe aɖewo megbe o la, nagblẽ nye ɖetugbui leaƒe nyenye dome nam o.” Tammy si xɔ ƒe 17 da asi ɖe eƒe nya sia dzi. Egblɔ be: “Nunana xɔasi aɖee gbɔdɔdɔ nye, nyemalɔ̃ agblẽ edome o.”\nNya vevitɔ: Biblia bia tso ŋutsu alo nyɔnu siwo mekpɔ ɖe srɔ̃ o la si be womegakpɔ gome le gbɔdɔdɔ me o eye woanɔ agbe dzadzɛ.—1 Korintotɔwo 6:18; 7:8, 9.\nÐe nèbua se si Biblia de ku ɖe gbɔdɔdɔ ŋu be susu le eme loo alo ɖe nèbunɛ be esesẽ akpa?\nÈsusu be ne ame eve siwo meɖe wo nɔewo o nya lɔ̃ wo nɔewo vevie ko la, woate ŋu adɔ wo nɔewo gbɔ faa?\nEsi sɔhɛ geɖewo da nya siawo kpɔ nyuie la, wotso nya me be nu nyuitɔ si wòle be yewoawɔe nye be yewoaƒo asa na gomekpɔkpɔ le gbɔdɔnuwɔnawo me ahanɔ agbe dzadzɛ. Mevea wo be yewotso nya me alea o, eye womesena le wo ɖokuiwo me hã be nane le yewo ŋu tom o. Kpɔ nya siwo wo dometɔ aɖewo gblɔ la ɖa:\n“Edzɔ dzi nam ŋutɔ be mekpɔtɔ nye ɖetugbui leaƒe! Naneke megblẽ le asaƒoƒo na dzigbagbã, nuxaxa kple afɔku siwo nɔa gomekpɔkpɔ le gbɔdɔdɔ me do ŋgɔ na srɔ̃ɖeɖe me ŋu o.”—Emily.\n“Dzi dzɔam ŋutɔ be ŋutsuvi aɖeke mede asi ŋunye ɖe asi le ŋunye o, esi nyemedea ŋutsuha o ta la, enye dzidzɔ nam be vɔvɔ̃ vie aɖeke teti gɔ̃ hã menɔa menye be mate ŋu axɔ nulɔdɔ o.”—Elaine.\n“Mese nyɔnuvi hanyetiwo kple esiwo tsi wum la dometɔ geɖewo gblɔ be eve yewo ŋutɔ be yewokpɔ gome le gbɔdɔdɔ me, eye be ne ɖe yewonya la anye ne yewolala va se ɖe esime yewoɖe srɔ̃ hafi, nyemedi be mawɔ vodada ma o.”—Vera.\n“Mekpɔ ame geɖe siwo gakpɔtɔ le veve sem vevie le esi wogblẽ woƒe ɖetugbui leaƒe nyenye me va yi alo zɔ kple ŋutsuvi geɖewo ta. Nye ya mekpɔe be esia wɔ nublanui ŋutɔ.”—Deanne.\nNya vevitɔ: Ele be nànya nu si dzi nèxɔ se hafi woava nɔ gbɔdɔnyawo ƒom ɖe nuwò alo nàva dze ŋgɔ gbɔdɔdɔ ƒe tetekpɔwo.—Yakobo 1:14, 15.\nNya kae nàgblɔ ne ame aɖe tsɔ nya ɖe wò dzixɔse ku ɖe gbɔdɔdɔ ŋu ŋu? Anɔ te ɖe nɔnɔmea dzi.\n“Ne ame aɖe le fewu ɖum le ŋunye eye mekpɔe dze sii be ɖeko wòdi be yeaɖu fewu le ŋunye la, nyemetɔna ɖi ko nɔa eƒe nyawo sem o. Megblɔna nɛ be, ‘Ema meka wò o’ eye medzona le egbɔ.”—Corinne.\n“Nublanuitɔe la, sukuvi aɖewo dia ge le ame ŋu be woatsɔ ado dzidzɔ na wo ɖokui ko. Ne mekpɔe be ɖeko amea di be yeadi ge le ŋunye la, nyemedea nu eme kura o.”—David.\nÈnyaa? Ɣeaɖewoɣi la, Yesu gɔ̃ hã zia kpi ne fewuɖulawo bia nyae.—Mateo 26:62, 63.\nGake ne ɖe amea di ŋutɔŋutɔ be yeanya ya ɖa? Ne èkpɔe be amea dea bubu Biblia ŋu la, àte ŋu ahe eƒe susu ayi mawunyakpukpui aɖewo dzi. Wo dometɔ ɖekae nye 1 Korintotɔwo 6:18, si gblɔ be ame si mekpɔ ɖe srɔ̃ o evɔ wòkpɔ gome le gbɔdɔdɔ me la, ele nu vɔ̃ wɔm alo nu gblẽm le eƒe ŋutilã ŋu.\nÈɖazã Biblia enumake alo emegbe o, ele vevie be nàƒo nu kple kakaɖedzi. Ðo ŋku edzi be ele be wòanye bubu gã aɖe na wò be yenɔa agbe dzadzɛ.—1 Petro 3:16.\n“Ne èƒoa nu kple kakaɖedzi la, aɖee fia be mevea wò be yetiae be yemakpɔ gome le gbɔdɔdɔ me o eye nèka ɖe wò tiatia dzi bliboe, nèxɔe se bliboe be nu nyuitɔe nye ema wɔm yele, eye menye ame aɖekee ɖoe na ye o.”—Jill.\nNya vevitɔ: Ne èka ɖe dzixɔse si le asiwò ku ɖe gbɔdɔdɔ ŋu la dzi bliboe la, dzi ànɔ ƒowò nàɖe wò tiatia sia me na ame bubuwo. Eye ɣeaɖewoɣi la, ale si amewo awɔ nui la awɔ nuku na wò. Melinda si xɔ ƒe 21 gblɔ be: “Nye dɔwɔhatiwo kafuam gɔ̃ hã be megakpɔtɔ nye ɖetugbui leaƒe. Nye nu mewɔa moya na wo o. Wobuam boŋ be meɖua ɖokuinye dzi eye menɔa agbe dzadzɛ.”\nAɖaŋuɖoɖo! Ne èdi be yealé tiatia si yewɔ be yemakpɔ gome le gbɔdɔdɔ me do ŋgɔ na srɔ̃ɖeɖe o me ɖe asi sesĩe la, ke wɔ dɔwɔgbalẽvi si gbɔna ƒe kɔpi: “Ale Si Nàɖe Wò Dzixɔse Ku Ðe Gbɔdɔdɔ Ŋu Me.” Xlẽ agbalẽ si nye Questions Young People Ask—Answers That Work (Les jeunes s’interrogent— Réponses pratiques) hã.\nBabla 1 ƒe ta 24 lia ƒe tanyae nye “Ðe Gbɔdɔdɔ Ana Míalɔ̃ Mía Nɔewo Wua?”\nBabla 2 ƒe ta 5 lia ƒe tanyae nye, “Nu Ka Tae Wòle Be Manye Ðetugbui Leaƒe?”\n“Melɔ̃a numeɖeɖe siwo le ‘Young People Ask’ gbalẽawo me. Le kpɔɖeŋu me, le Babla 1 ƒe axa 187 la, wotsɔ gbɔdɔdɔ do ŋgɔ na srɔ̃ɖeɖe sɔ kple ale si ame aɖe natsɔ kɔgɛ xɔasi aɖe ana ame aɖe yaka ko. Eɖe eɖokui dzi kpɔtɔ. Axa 177 gblɔ be gomekpɔkpɔ le gbɔdɔdɔ me do ŋgɔ na srɔ̃ɖeɖe le abe ale si woatsɔ avɔ si dzi nutata nyakpɔ le aɖo ɖe anyigba ene. Gake kpɔɖeŋu si doa dzidzɔ nam wue nye esi le Babla 2 ƒe axa 54. Woŋlɔ ɖe nɔnɔmetataa te be: ‘Gomekpɔkpɔ le gbɔdɔdɔ me do ŋgɔ na srɔ̃ɖeɖe le ko abe nuʋuʋu le nunana aɖe si woɖo be woana wò la dzi hafi woava tsɔe na wò ene.’ Ðeko wòle abe ɖe nèle nu si nye ame bubu, ame si nava ɖe le etsɔme, tɔ la fim ene.”—Victoria.\nƉoe Ɖe Amewo Ɖoe Ɖe Amewo Aleke Mawɔ Aɖe Nye Dzixɔse Ku Ðe Gbɔdɔdɔ Ŋu Me?


Nu Kae Nye Nyɔnyrɔxɔxɔ?\nNu Kae Biblia Fia Mí?\nGBE BUBU Abbey Abkhaz Abui Acholi Adza Afrikaans Akha Albanian Altai Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Tokunɔgbe Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chile Tokunɔgbe Chin (Hakha) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Côte d’Ivoire Tokunɔgbe Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Fante Faroese Fijian Finland Tokunɔgbe Finnish Fon Franse Futuna (East) Ga Galician German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Haya Herero Hiligaynon Hindi Hungarian Hunsrik Iban Ibanag Ibinda Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japanese Javanese Jula Kabardin-Cherkess Kabiye Kabuverdianu Kachin Kalenjin Kannada Kanyok Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Tokunɔgbe Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Lovari Luganda Lugbara Lunda Luo Luvale Macua Makhuwa-Shirima Makonde Malagasy Malawi Tokunɔgbe Malay Malayalam Malaysia Tokunɔgbe Maltese Mam Mambwe-Lungu Manyawa Mapudungun Marathi Mari Mashi Mauritian Creole Maya Mazahua Mbunda Mende Meru Mexico Tokunɔgbe Mixe Mixtec (Guerrero) Mizo Mongolian Moore Myanmar Myanmar Tokunɔgbe Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepal Tokunɔgbe Nepali Ngabere Ngangela Ngbandi (Northern) Nias Nigerian Pidgin Niuean Norwegian Nsenga Nsenga (Mozambique) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (West Africa) Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Tokunɔgbe Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Solomon Islands Pidgin Spain Tokunɔgbe Spanish Sranantongo Sunda Swahili Swahili (Congo) Swati Sweden Tokunɔgbe Swedish Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Tewe Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietnam Tokunɔgbe Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zambia Tokunɔgbe Zande Zapotec (Isthmus) Zapotec (Lachiguiri) Zulu\nÐe Wòle Be Maɖe Adzɔgbe Na Mawu Ahaxɔ Nyɔnyrɔa?\n1. Esi nèsrɔ̃ agbalẽ sia va ɖo afia sia la, nu ka ŋue wòle be nàbu?\nÈSRƆ̃ Biblia me nyateƒe geɖe le agbalẽ sia me. Esiawo dometɔ aɖewoe nye agbe mavɔ si ŋugbe Mawu do, nɔnɔme si me kukuawo le kple tsitretsitsi ƒe mɔkpɔkpɔ la. (Nyagblɔla 9:5; Luka 23:43; Yohanes 5:28, 29; Nyaɖeɖefia 21:3, 4) Ðewohĩ èle Yehowa Ðasefowo ƒe kpekpewo dem eye nèkpɔe be woƒe subɔsubɔe nye vavã la. (Yohanes 13:35) Anɔ eme be wò kple Yehowa dome xɔlɔ̃wɔwɔa nu le sesẽm ɖe edzi, eye nèɖoe be yeasubɔe. Eya ta anɔ eme be àbia be, ‘Nu kae wòle be mawɔ azɔ be masubɔ Mawu?’\n2. Nu ka tae Etiopia-ŋutsu aɖe di be yeaxɔ nyɔnyrɔ?\n2 Nu sia ŋue Etiopia-ŋutsu aɖe si nɔ anyi le Yesu ƒe ɣeyiɣia me la bu. Ɣeaɖeɣi le Yesu ƒe tsitretsitsi megbe la, Yesu ƒe nusrɔ̃la Filipo ɖe gbeƒã na Etiopia-ŋutsua. Filipo ɖo kpe edzi nɛ be Yesue nye Mesia la. Nu si Etiopiatɔ sia srɔ̃ la wɔ dɔ ɖe edzi ale gbegbe be ɖeko wògblɔ enumake be: “Kpɔ ɖa! Tsie nye esi; nu kae xe mɔ na nye nyɔnyrɔxɔxɔ?”—Dɔwɔwɔwo 8:26-36.\n3. (a) Se kae Yesu de na eyomedzelawo? (b) Aleke wòle be woanyrɔ amee?\n3 Biblia fia nu eme kɔ ƒãa be ne èdi be yeasubɔ Yehowa la, ele be nàxɔ nyɔnyrɔ. Yesu gblɔ na eyomedzelawo be: ‘Miwɔ dukɔwo katã me tɔwo woanye nusrɔ̃lawo, mianyrɔ wo.’ (Mateo 28:19) Yesu hã ɖo kpɔɖeŋu nyui ɖi na mí esi eya ŋutɔ xɔ nyɔnyrɔ. Wonyrɔe eƒe ameti bliboa bu ɖe tsia me keŋkeŋ, menye ɖe wode tsi ta nɛ o. (Mateo 3:16) Egbea la, ne wole ame aɖe nyrɔm be wòazu Kristotɔ la, ele be eƒe ameti bliboa nabu ɖe tsia me keŋkeŋ.\n4. Nu kae wò nyɔnyrɔxɔxɔ aɖe afia ame bubuwo?\n4 Ne èxɔ nyɔnyrɔ la, àɖee afia ame bubuwo be yedi vevie be yeanye Mawu xɔlɔ̃ ahasubɔe. (Psalmo 40:7, 8) Eya ta àbia ɖokuiwò be, ‘Nu kae wòle be mawɔ be maxɔ nyɔnyrɔ?’\nSIDZEDZE KPLE XƆSE\n5. (a) Nu kawoe wòle be nàwɔ gbã hafi axɔ nyɔnyrɔ? (b) Nu ka tae Kristotɔwo ƒe kpekpewo dede le vevie?\n5 Hafi nàxɔ nyɔnyrɔ la, ele be nànya Yehowa kple Yesu. Ète esia wɔwɔ xoxo esi nèdze Biblia-sɔsrɔ̃ gɔme. (Xlẽ Yohanes 17:3.) Gake esia ɖeɖe mesɔ gbɔ o. Biblia gblɔ be ele be Yehowa ƒe lɔlɔ̃nu ŋuti “sidzedze vavãtɔ” nayɔ wò fũu. (Kolosetɔwo 1:9) Yehowa Ðasefowo ƒe kpekpewo dede ana be wò kple Yehowa dome nava nɔ kplikplikpli. Esia tae wòle vevie be nànɔ kpekpe siawo dem edziedzi.—Hebritɔwo 10:24, 25.\nHafi nàxɔ nyɔnyrɔ la, ele be nàsrɔ̃ Biblia\n6. Nu kawoe wòle be nànya le Biblia me hafi axɔ nyɔnyrɔ?\n6 Ele eme baa be Yehowa mele mɔ kpɔm be nànya nu sia nu le Biblia me hafi axɔ nyɔnyrɔ o. Mebia tso Etiopia-ŋutsua si be wòanya nu sia nu hafi wòxɔ nyɔnyrɔ o. (Dɔwɔwɔwo 8:30, 31) Eye míayi edzi anɔ nu srɔ̃m tso Mawu ŋu ɖaa. (Nyagblɔla 3:11) Gake hafi nàxɔ nyɔnyrɔ la, ele be nànya Biblia ƒe gɔmedzenufiafiawo ahalɔ̃ ɖe wo dzi.—Hebritɔwo 5:12.\n7. Aleke Biblia-sɔsrɔ̃ kpe ɖe ŋuwòe?\n7 Biblia gblɔ be: “Ne xɔse mele ame si o la, mate ŋu adze Mawu ŋu nyuie o.” (Hebritɔwo 11:6) Eya ta ele be xɔse nanɔ asiwò hafi nàxɔ nyɔnyrɔ. Biblia gblɔ na mí be blema Korintotɔ aɖewo se nya siwo Yesu yomedzelawo gblɔ na wo eye esia wɔe be, ‘woxɔ edzi se, eye wonyrɔ wo.’ (Dɔwɔwɔwo 18:8) Nenema kee, Biblia-sɔsrɔ̃ kpe ɖe ŋuwò nèva xɔ Mawu ƒe ŋugbedodowo dzi se eye nèxɔe se hã be ŋusẽ le Yesu ƒe tafevɔsa ŋu be wòaɖe mí tso nu vɔ̃ kple ku si me.—Yosua 23:14; Dɔwɔwɔwo 4:12; 2 Timoteo 3:16, 17.\nGBLƆ BIBLIA ME NYATEƑEA NA AMEWO\n8. Nu kae aʋã wò nàgblɔ nu siwo srɔ̃m nèle la na amewo?\n8 Esi nèle nu geɖe srɔ̃m le Biblia me eye nèkpɔ ale si wòle kpekpem ɖe ŋuwò la, wò xɔse me le sesẽm ɖe edzi. Àdi be yeagblɔ nu siwo srɔ̃m nèle la na ame bubuwo. (Yeremiya 20:9; 2 Korintotɔwo 4:13) Gake ame kawoe nàgblɔe na?\nXɔse aʋã wò nàgblɔ wò dzixɔsewo na amewo\n9, 10. (a) Ame kawoe nàgblɔ nu siwo srɔ̃m nèle la na? (b) Nu kae nàwɔ ne èdi be yeade gbeadzi kple hamea?\n9 Àdi be yeagblɔ nu siwo srɔ̃m nèle la na ƒowòmetɔwo, xɔ̃wòwo, wò aƒelikawo alo dɔwɔhatiwo. Esia nyo ŋutɔ, gake wɔe le tufafa kple lɔlɔ̃ me ɣesiaɣi. Eye mlɔeba la, àte ŋu awɔ ɖeka kple hamea anɔ gbeƒã ɖem. Ne èsu te na esia wɔwɔ la, gblɔe na Ðasefo si le Biblia srɔ̃m kpli wò be yedi be yeade gbeadzi kple hamea. Ne ekpɔe be èsu te eye wò agbenɔnɔ sɔ ɖe Biblia ƒe nudidiwo nu la, hamemetsitsi eve akpe kple mi ame evea.\n10 Nu kawoe ayi edzi le kpekpe sia me? Hamemetsitsiawo adzro nu me kpli wò akpɔe ɖa be èse Biblia ƒe gɔmedzenufiafiawo gɔme hexɔ wo dzi se mahã. Woakpɔe ɖa hã be èwɔa Biblia ƒe nudidiwo dzi le wò agbenɔnɔ me, eye nèdi vevie be yeazu Yehowa Ðasefo mahã. Ðo ŋku edzi be hamemetsitsiwo léa be na hamea me tɔ ɖe sia ɖe, wò hã èle eme, eya ta mègavɔ̃ o, gblɔ wò dzimenyawo na wo faa. (Dɔwɔwɔwo 20:28; 1 Petro 5:2, 3) Le kpekpe sia megbe la, hamemetsitsiawo ana nànya nenye be èdze ade gbeadzi kple hamea.\n11. Nu ka tae wòle vevie be nàwɔ tɔtrɔwo hafi adze ade gbeadzi kple hamea?\n11 Ðewohĩ hamemetsitsiwo agblɔ na wò be ahiã be nàgawɔ tɔtrɔ aɖewo hafi nàdze ade gbeadzi kple hamea. Nu ka tae tɔtrɔ siawo wɔwɔ le vevie? Elabena ne míele Yehowa Mawu ƒe nya gblɔm na amewo la, efia be míenye eteƒenɔlawo, eya ta ele be míaƒe agbenɔnɔ nade bubu eŋu.—1 Korintotɔwo 6:9, 10; Galatiatɔwo 5:19-21.\nTRƆ DZI ME EYE NÀGBUGBƆ\n12. Nu ka tae wòhiã be ame sia ame natrɔ dzi me?\n12 Nane hã li si wòle be nàwɔ hafi adze axɔ nyɔnyrɔ. Apostolo Petro gblɔ be: “Eya ta mitrɔ dzi me, eye migbugbɔ, ne woatutu miaƒe nu vɔ̃wo ɖa.” (Dɔwɔwɔwo 3:19) Nu kae wòfia be woatrɔ dzi me? Efia be míase veve vevie ɖe nu vɔ̃ siwo míewɔ ta. Le kpɔɖeŋu me, ne èwɔa ahasi alo matre la, ke ahiã be nàtrɔ dzi me. Ne èdzea agbagba vevie be yeawɔ nu nyui le wò agbe me katã gɔ̃ hã la, agahiã kokoko be nàtrɔ dzi me, elabena mí katã míewɔa nu vɔ̃ eye ehiã be míabia Mawu be wòatsɔe ake mí.—Romatɔwo 3:23; 5:12.\n13. Nu kae wòfia be ‘woagbugbɔ’?\n13 Ðe vevesese ɖe nu vɔ̃ siwo nèwɔ ta ɖeɖe sɔ gbɔa? Ao. Apostolo Petro gblɔ be ele be ‘nàgbugbɔ.’ Esia fia be ele be nàgbe nu le nu gbegblẽ siwo nèwɔ tsã la gbɔ eye nadze nu si sɔ la wɔwɔ gɔme. Le kpɔɖeŋu me, tsɔe be èyina teƒe aɖe zi gbãtɔ, gake nèva de dzesii be yebu mɔ. Nu kae nàwɔ? Anɔ eme godoo be àɖiɖi azɔlia dzi kpɔtɔ, eye àtɔ agbugbɔ alé mɔ nyuitɔ atsɔ. Nenema kee, ne èle Biblia srɔ̃m la, àva kpɔe be ehiã be yeatrɔ asi le yeƒe agbenɔnɔ alo nuwɔna aɖewo ŋu. Lɔ̃ faa ‘nàgbugbɔ,’ si fia be nàwɔ tɔtrɔ siwo hiã, eye nàdze nu si sɔ la wɔwɔ gɔme.\nTSƆ WÒ AGBE ÐE ADZƆGBE\nÈdo ŋugbe na Yehowa be yeasubɔea?\n14. Aleke nàtsɔ wò agbe aɖe adzɔgbe na Mawu?\n14 Afɔ vevi bubu si wòle be nàɖe hafi axɔ nyɔnyrɔ ye nye be nàtsɔ wò agbe aɖe adzɔgbe na Yehowa. Nu si esia fiae nye be nàdo gbe ɖa na Yehowa ahado ŋugbe nɛ le gbedodoɖa ma me be yeasubɔ eya ɖeɖe ko eye eƒe lɔlɔ̃nu wɔwɔe anye nu vevitɔ na ye le agbe me.—5 Mose 6:15.\n15, 16. Nu kae ʋãa ame wòɖea adzɔgbe na Mawu?\n15 Ŋugbedodo na Yehowa be yeasubɔ eya ɖeɖe le abe ŋugbedodo na ame aɖe si nèlɔ̃ be yeanɔ egbɔ ɖaa ene. Tsɔe be ŋutsu aɖe kple nyɔnu aɖe do ŋugbe na wo nɔewo. Ne ŋutsua va nya nyɔnua nyuie la, alɔ̃e eye wòadi be yeaɖee. Togbɔ be nyametsotso vevi aɖee esia nye hã la, ŋutsua le klalo be yeawɔ esia, elabe elɔ̃ nyɔnua.\n16 Esi nèle nu srɔ̃m tso Yehowa ŋu la, èva lɔ̃e eye nèdi be yeawɔ nu sia nu asubɔe. Esia aʋã wò nàdo gbe ɖa ado ŋugbe na Yehowa be yeasubɔe. Biblia gblɔ be ele be ame sia ame si di be yeadze Yesu yome la, ‘nagbe nu le eɖokui gbɔ.’ (Marko 8:34) Nu kae esia bia? Ebia be toɖoɖo Yehowa nanye nu vevitɔ kekeake na wò le agbe me. Ele be nu si Yehowa di nanɔ vevie na wò wu wò didiwo kple taɖodzinuwo.—Xlẽ 1 Petro 4:2.\nMÈGAVƆ̃ BE YEADO KPO NU O\n17. Nu ka tae ame aɖewo medina be yewoaɖe adzɔgbe na Yehowa o?\n17 Ame aɖewo meɖea adzɔgbe na Yehowa o, elabena wovɔ̃na be ne yewodo ŋugbe be yewoasubɔe la, yewomate ŋu awɔ ɖe edzi o. Womedi be yewoado vevesese na Yehowa o. Eye wotea ŋu susunɛ hã be ne yewomeɖe adzɔgbe o la, ke Yehowa mabia akɔnta yewo tso yewoƒe nuwɔnawo ŋu o.\n18. Nu kae akpe ɖe ŋuwò nàɖu vɔvɔ̃ be yeava do vevesese na Yehowa la dzi?\n18 Wò lɔlɔ̃ na Yehowa akpe ɖe ŋuwò nàɖu vɔvɔ̃ be yeava do kpo nu ahado vevesese nɛ la dzi. Esi nèlɔ̃ Yehowa ta la, àwɔ ɖe ŋugbe si nèdo nɛ la dzi. (Nyagblɔla 5:4; Kolosetɔwo 1:10) Màbui be Yehowa ƒe lɔlɔ̃nu wɔwɔ sesẽ akpa o. Apostolo Yohanes ŋlɔ bena: “Nu si lɔlɔ̃ na Mawu fiae nye esi, be míalé eƒe seawo me ɖe asi; eye eƒe seawo menye agba o.”—1 Yohanes 5:3.\n19. Nu ka tae mele be nàvɔ̃ na adzɔgbeɖeɖe na Yehowa o?\n19 Mebia be nànye ame deblibo hafi atsɔ ɖokuiwò aɖe adzɔgbe na Yehowa o. Yehowa mebiaa nu si gbɔ míaƒe ŋutete ŋu la tso mía si o. (Psalmo 103:14) Akpe ɖe ŋuwò nàwɔ nu si sɔ. (Yesaya 41:10) Ðo ŋu ɖe Yehowa ŋu kple wò dzi blibo, ekema “ana wò mɔwo nadzɔ.”—Lododowo 3:5, 6.\nXƆSEMEƲUƲU LE DUTOƑO HENA ÐEÐEKPƆKPƆ\n20. Ne ètsɔ ɖokuiwò ɖe adzɔgbe na Mawu vɔ la, afɔ kae wògahiã be nàɖe?\n20 Èle klalo atsɔ ɖokuiwò aɖe adzɔgbe na Yehowa? Ne ètsɔ ɖokuiwò ɖe adzɔgbe na Yehowa vɔ la, ekema èle klalo na afɔɖeɖe si kplɔ esia ɖo. Ele be nàxɔ nyɔnyrɔ.\n21, 22. Aleke nàʋu wò xɔse me “le dutoƒo”?\n21 Na miaƒe hamemetsitsiwo ƒe ɖoɖowo gbɔ kpɔla nanya be yeɖe adzɔgbe na Yehowa eye yedi be yeaxɔ nyɔnyrɔ. Ekema ana hamemetsitsi aɖewo nadzro Biblia ƒe gɔmedzenufiafiawo me kpli wò. Ne wokpɔe be èsu te la, woagblɔe na wò be àte ŋu axɔ nyɔnyrɔ le Yehowa Ðasefowo ƒe takpekpe si gbɔna me. Le takpekpea me la, woaƒo nuƒo aɖe si aɖe gɔmesese si le nyɔnyrɔxɔxɔ ŋu la me. Nuƒolaa abia nya bɔbɔe eve aɖewo nyɔnyrɔxɔlawo. Ne èɖo nya siawo ŋu la, ke èʋu wò xɔse me “le dutoƒo” ye nye ema.—Romatɔwo 10:10.\n22 Ema megbe àxɔ nyɔnyrɔ. Woanyrɔ wò ameti bliboa ɖe tsia me keŋkeŋ. Wò nyɔnyrɔxɔxɔa ana ame sia ame akpɔe be ètsɔ ɖokuiwò ɖe adzɔgbe na Yehowa eye nèzu Yehowa Ðasefo.\nNU SI WÒ NYƆNYRƆXƆXƆ LE TSITRE ÐI NA\n23. Nu kae wòfia be woanyrɔ ame ɖe “Fofo la kple Vi la kpakple gbɔgbɔ kɔkɔe la ƒe ŋkɔ me”?\n23 Yesu gblɔ be woanyrɔ yeƒe nusrɔ̃lawo ɖe “Fofo la kple Vi la kpakple gbɔgbɔ kɔkɔe la ƒe ŋkɔ me.” (Xlẽ Mateo 28:19.) Nu kae esia fia? Efia be èlɔ̃ ɖe Yehowa ƒe ŋusẽ kple ɖoƒe si Yesu le le Mawu ƒe tameɖoɖowo me kpakple ale si Mawu zãa eƒe gbɔgbɔ kɔkɔea tsɔ nana eƒe lɔlɔ̃nu vaa eme la siaa dzi.—Psalmo 83:18; Mateo 28:18; Galatiatɔwo 5:22, 23; 2 Petro 1:21.\nNe èxɔ nyɔnyrɔ la, àɖee afia be yedi be yeawɔ Mawu ƒe lɔlɔ̃nu\n24, 25. (a) Nu kae nyɔnyrɔxɔxɔ le tsitre ɖi na? (b) Nu ka mee míadzro le ta mamlɛtɔ me?\n24 Nu vevi aɖe ŋutɔe nyɔnyrɔxɔxɔ le tsitre ɖi na. Ne wonyrɔ wò nèbu ɖe tsia me la, efia be èku le wò agbenɔnɔ tsãtɔ gome alo nèɖe asi le eŋu. Ne wofɔ wò tso tsia me la, efia be èdze Mawu ƒe lɔlɔ̃nu wɔwɔ ƒe agbenɔnɔ yeye aɖe gɔme. Esia fia be àsubɔ Yehowa tso fifia dzi yina. Ðo ŋku edzi be menye amegbetɔ, habɔbɔ alo dɔ aɖee nèɖe adzɔgbe na o. Ke boŋ Yehowae nètsɔ wò agbe ɖe adzɔgbe na.\n25 Wò adzɔgbeɖeɖea akpe ɖe ŋuwò nàna wò kple Mawu dome nava nɔ kplikplikpli. (Psalmo 25:14) Esia mefia be ne ame nya xɔ nyɔnyrɔ ko la, akpɔ ɖeɖe godoo o. Apostolo Paulo ŋlɔ bena: “Miyi edzi miatsɔ vɔvɔ̃ kple dzodzo nyanyanya anɔ miaƒe ɖeɖekpɔkpɔ ŋuti dɔ la wɔm.” (Filipitɔwo 2:12) Gɔmedzedze koe nyɔnyrɔxɔxɔ nye. Ke aleke nàwɔ anɔ Yehowa ŋu kplikplikpli? Agbalẽ sia ƒe ta mamlɛtɔ aɖo nya sia ŋu.\nNYATEƑENYA 1: ÐE WÒLE BE MAXƆ NYƆNYRƆA?\n“Kpɔ ɖa! Tsie nye esi; nu kae xe mɔ na nye nyɔnyrɔxɔxɔ?”—Dɔwɔwɔwo 8:36\nNu ka tae wòle be maxɔ nyɔnyrɔ eye aleke mawɔe?\nWò nyɔnyrɔxɔxɔ ɖenɛ fiana be èɖe asi le wò agbenɔnɔ tsãtɔ ŋu eye nèdze Mawu ƒe lɔlɔ̃nu wɔwɔ gɔme.\nMateo 28:19, 20\nEle be nàxɔ nyɔnyrɔ be nàsubɔ Yehowa.\nWò nyɔnyrɔxɔxɔ ɖenɛ fiana amewo be nèdi be yeasubɔ Mawu.\nEle be woanyrɔ wò ɖe tsia me wò ametia nabu keŋkeŋ abe ale si wònɔ le Yesu gome ene.\nNYATEƑENYA 2: YEHOWA MEBIAA NU SI GBƆ WÒ ŊUTETE ŊU TSO ASIWÒ O\n“Nu si lɔlɔ̃ na Mawu fiae nye esi, be míalé eƒe seawo me ɖe asi; eye eƒe seawo menye agba o.”—1 Yohanes 5:3\nNu ka tae mele be nàvɔ̃ na adzɔgbeɖeɖe na Yehowa o?\nPsalmo 103:14; Yesaya 41:10\nMebia be nànye ame deblibo hafi atsɔ ɖokuiwò aɖe adzɔgbe na Yehowa o. Yehowa akpe ɖe ŋuwò nàwɔ nu si le eteƒe.\nLɔlɔ̃ si le asiwò na Yehowa akpe ɖe ŋuwò nàɖu vɔvɔ̃ be yeava do kpo eƒe sewo dzi wɔwɔ la dzi.\nNYATEƑENYA 3: AFƆ SIWO WÒLE BE NÀÐE HAFI ADZE AXƆ NYƆNYRƆ\n“Oo nye Mawu, wò lɔlɔ̃nu wɔwɔe nye nye dzidzɔ, eye wò se la le menye.”—Psalmo 40:8\nNu kae wòle be nàwɔ hafi atsɔ ɖokuiwò aɖe adzɔgbe na Yehowa?\nSRƆ̃ MAWU ƑE NYA LA\nEle be nànya Yehowa kple Yesu Kristo. Zi ale si nèyi edzi le wo nyam nyuie la, nenema kee ànɔ wo lɔ̃m ɖe edzi hãe.\nTU WÒ XƆSE ÐO\nKa ɖe Mawu ƒe ŋugbedodowo kple ŋusẽ si le Yesu ƒe vɔsa si be wòaɖe mí tso nu vɔ̃ kple ku si me la dzi bliboe.\nTRƆ DZI ME\nEsia bia be nàse veve vevie ɖe nu gbegblẽ siwo nèwɔ va yi la ta.\nEsia bia be nàdzudzɔ nu gbegblẽ ɖe sia ɖe wɔwɔ eye nàwɔ nu nyui.\n1 Petro 4:2\nEsia bia be nàdo ŋugbe na Yehowa le gbedodoɖa me be yeasubɔe eye yeabu nu si wòdi tso ye si nu vevitɔ le yeƒe agbe me.\nƉoe Ɖe Amewo Ɖoe Ɖe Amewo Ðe Wòle Be Maɖe Adzɔgbe Na Mawu Ahaxɔ Nyɔnyrɔa?\nTame Kae Mawu Ðo Ðe Mía Ŋu?\nTA 1 Ame Kae Nye Mawu?\nTA 2 Biblia La—Agbalẽ Si Tso Mawu Gbɔ\nTA 3 Tame Kae Mawu Ðo Ðe Amegbetɔwo Ŋu?\nTA 4 Ame Kae Nye Yesu Kristo?\nTA 5 Tafe La—Mawu Ƒe Nunana Gãtɔ Kekeake\nTA 6 Afi Kae Míeyina Ne Míeku?\nTA 7 Tsitretsitsi Li!\nTA 8 Nu Kae Nye Mawu Ƒe Fiaɖuƒe La?\nTA 9 Ðe Xexea Me Ƒe Nuwuwu Ðo Vɔa?\nTA 10 Nyateƒe Si Ku Ðe Mawudɔlawo Ŋu\nTA 11 Nu Ka Tae Fukpekpe Bɔ Alea Gbegbe?\nTA 12 Aleke Nàwɔ Azu Mawu Xɔlɔ̃?\nTA 13 De Asixɔxɔ Nunana Si Nye Agbe Ŋu\nTA 14 Dzidzɔ Ate Ŋu Anɔ Wò Ƒomea Me\nTA 15 Mɔ Nyuitɔ Si Dzi Míato Asubɔ Mawu\nTA 16 Tiae Be Yeasubɔ Mawu\nTA 17 Gbedodoɖa Ƒe Mɔnukpɔkpɔ Xɔasi La\nTA 18 Ðe Wòle Be Maɖe Adzɔgbe Na Mawu Ahaxɔ Nyɔnyrɔa?\nTA 19 Nɔ Yehowa Ŋu Kplikplikpli\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Nu Kae Biblia Fia Mí?\nƉoe Ɖe Amewo Ɖoe Ɖe Amewo Nu Kae Biblia Fia Mí?\nÈtrɔ Wò Nɔnɔme Ŋutɔŋutɔa?


Nunɔla Ezra Fia Mawu Ƒe Se La | Biblia Me Nusɔsrɔ̃wo Na Ðeviwo\nAnɔ ƒe 70 tso esime Israel-viwo trɔ yi Yerusalem, gake wo dometɔ aɖewo gale Persiatɔwo ƒe anyigbaa ƒe teƒe vovovowo kokoko. Ame siawo dometɔ ɖekae nye nunɔla Ezra si fiaa Yehowa ƒe Se la amewo. Ezra se be ame siwo le Yerusalem la menɔ Sea dzi wɔm o, eya ta edi be yeayi ava kpe ɖe wo ŋu. Persia-fia Artasasta gblɔ nɛ be: ‘Mawu na nunya wò be nàfia eƒe Se la amewo. Yi nàkplɔ ame sia ame si di be yeayi kpli wò la ɖe asi.’ Ezra kpe kple ame siwo katã di be yewoatrɔ ayi Yerusalem. Wodo gbe ɖa na Yehowa be wòakpɔ yewo ta le mɔ didi si yewoazɔ la me, eye wodze mɔ.\nWova ɖo Yerusalem le ɣleti ene megbe. Amegã siwo le afi ma gblɔ na Ezra be: ‘Israel-viwo gbe toɖoɖo Yehowa eye woɖe nyɔnu siwo subɔa alakpamawuwo.’ Nu kae Ezra wɔ? Edze klo le ameawo katã ŋkume eye wòdo gbe ɖa be: ‘Yehowa, èwɔ nu geɖewo na mí, gake míewɔ nu vɔ̃ ɖe ŋuwò.’ Ameawo trɔ dzime gake woganɔ nu gbegblẽwo wɔm. Ezra tia ametsitsiwo kple ʋɔnudrɔ̃lawo be woaku nyaa me. Le ɣleti etɔ̃ me la, wonya ame siwo katã mesubɔa Yehowa o la le dukɔa me.\nƑe 12 va yi xoxo. Ɣemaɣi la, wonɔ Yerusalem gliawo ɖom. Eya ta Ezra ƒo ameawo nu ƒu ɖe ablɔ me be yeaxlẽ Mawu ƒe Sea na wo. Esi Ezra ʋu agbalẽa la, ameawo tso ɖe tsitrenu. Ekafu Yehowa eye ameawo do asi ɖe dzi tsɔ ɖee fia be yewolɔ̃ ɖe edzi. Ezra xlẽ Se la eye wòɖe eme, ameawo ɖo to vevie. Wolɔ̃ ɖe edzi be yewodze agɔ le Yehowa dzi ake eye wofa avi hehehe. Le ŋkeke si kplɔe ɖo dzi la, Ezra gaxlẽ Sea na wo. Wokpɔe be ele be yewoaɖu Agbadɔŋkekenyui la kpuie. Enumake wote dzadzraɖo ɖe azãa ŋu.\nWoɖu azã ŋkeke adre, ameawo kpɔ dzidzɔ eye woda akpe na Yehowa be wòna yewoƒe nukuwo wɔ nyuie. Tso Yosua ƒe ŋkekea me la, womegaɖu Agbadɔŋkekenyui aɖeke alea kpɔ o. Le azãa ɖuɖu vɔ megbe la, ameawo ƒo ƒu eye wodo gbe ɖa be: ‘Yehowa, wòe ɖe mí tso kluvinyenye me, èna nuɖuɖu mí le gbe dzi eye nètsɔ anyigba nyui sia na mí. Gake míedze aglã ɖe ŋuwò zi geɖe. Èdɔ nyagblɔɖilawo ɖe mí be woaxlɔ̃ nu mí gake míesẽ to. Ke hã ègbɔ dzi ɖi na mí. Èwɔ ŋugbe si nèdo na Abraham la dzi. Azɔ míele ŋugbe dom be míaɖo to wò.’ Woŋlɔ woƒe ŋugbedodoa ɖe agbalẽ me eye amegãawo, Lewi viwo kple nunɔlawo de asi ete.\n“Dzidzɔtɔwoe nye ame siwo le Mawu ƒe nya la sem, eye wole edzi wɔm!”—Luka 11:28\nNyabiasewo: Nu kae Ezra fia Israel-vi siwo va ƒo ƒu ɖe Yerusalem? Nu kae ameawo do ŋugbe be yewoawɔ?\nBIBLIA-GBALẼWO ƑE ŊGƆDONYA VIDEOWO\nEzra Ƒe Agbalẽa Ƒe Ŋgɔdonya\nYehowa na ŋugbe si wòdo be yeaɖe yeƒe amewo tso aboyo me le Babilon ahana woagaɖo tadedeagu vavãtɔ anyi le Yerusalem la va eme.


Gbe Xexea Ƒe Nuŋububu | Nusɔsrɔ̃\n‘Mikpɔ nyuie be ame aɖeke nagato xexemenunya kple beble dzodzro dzi aɖe aboyo mi o.’—KOL. 2:8.\nHADZIDZI: 38, 31\nAɖaŋu kae lɔlɔ̃ ʋã apostolo Paulo wòɖo ku ɖe xexea ƒe nuŋububu ŋu?\nXexea ƒe nuŋububu aɖee nye ka, eye aleke míawɔ agbee?\nAleke nyati sia kpe ɖe ŋuwòe?\n1. Aɖaŋu kae apostolo Paulo ɖo na nɔvi siwo le Kolose le agbalẽ si wòŋlɔ ɖo ɖe wo me? (Kpɔ nɔnɔmetata si le nyati sia ƒe gɔmedzedze.)\nANƆ eme be esime apostolo Paulo nɔ gaxɔ me le Roma le ƒe 60 alo ƒe 61 K.Ŋ. me lɔƒoe wòŋlɔ agbalẽ ɖo ɖe Kristotɔ siwo nɔ Kolose. Le agbalẽa me la, eƒo nu tso nu si tae wòle vevie be “gbɔgbɔ me nugɔmesese” nasu wo si ŋu. (Kol. 1:9) Paulo gblɔ hã be: “Mele esia gblɔm ale be ame aɖeke nagatsɔ aɖe ŋanɛ aflu mi o. Mikpɔ nyuie be ame aɖeke nagato xexemenunya kple beble dzodzro si wotu ɖe amewo ƒe kɔnyinyiwo dzi aɖe aboyo mi le xexea ƒe gɔmedzenuwo nu, ke menye le Kristo nu o.” (Kol. 2:4, 8) Paulo yi edzi ƒo nu tso nu si tae nuŋububu aɖewo siwo xɔ aƒe ɖi ɣemaɣi la mesɔ o, kple nu si tae wodzea ame geɖe ŋu hã ŋu. Le kpɔɖeŋu me, wote ŋu nana amewo sena le wo ɖokui me be yewodze nunya alo be yewode ŋgɔ wu ame bubuwo. Eya ta Paulo ŋlɔ agbalẽa be yeatsɔe akpe ɖe nɔviawo ŋu woagbe xexea ƒe nuŋububu ahaƒo asa na nuwɔna gbegblẽwo.—Kol. 2:16, 17, 23.\n2. Nu ka tae míadzro ale si xexea bua nuwo ŋui ƒe kpɔɖeŋu aɖewo me?\n2 Ame siwo ƒe nuŋububu wɔ ɖeka kple xexea tɔ la ŋea aɖaba ƒua Yehowa ƒe mɔfiamewo dzi, eye ne míeɖɔ ŋu ɖo o la, woƒe susuwo ana míaƒe xɔse nanɔ gbɔdzɔgbɔdzɔm vivivi. Xexea ƒe nuŋububu xɔ aƒe ɖe afi sia afi egbea. Wodonɛ ɖe ŋgɔ le television kple Internet dzi kpakple dɔwɔƒewo kple sukuwo. Le nyati sia me la, míadzro nu si míate ŋu awɔ be xexea ƒe nuŋububu nagakpɔ ŋusẽ ɖe mía dzi o me. Míadzro ale si xexea bua nuwo ŋui ƒe kpɔɖeŋu atɔ̃ aɖewo kple ale si míate ŋu agbe nuŋububu mawoe me.\nÐE WÒHIÃ BE MÍAXƆ MAWU DZI ASEA?\n3. Nuŋububu kae dzea ame geɖe ŋu egbea, eye nu ka tae?\n3 “Mate ŋu anye ame nyui ne nyemexɔ Mawu dzi se o gɔ̃ hã.” Ebɔ le dukɔ geɖe me egbea be amewo nagblɔ be yewomexɔ Mawu dzi se o; wogblɔna be yewometsɔ ɖeke le mawusubɔsubɔnyawo me o. Ðewohĩ womegbɔ dzi ɖi dzro nu siwo ɖo kpe edzi be Mawu li la me nyuie o, ke hã, nuŋububu si nye be yewoate ŋu awɔ nu sia nu si yewolɔ̃ ya dzea wo ŋu. (Xlẽ Psalmo 10:4.) Ame aɖewo hã senɛ le wo ɖokui me be yewodze nunya nenye be yewogblɔ be, “Mate ŋu anye ame ɖɔʋu ne nyemexɔ Mawu dzi se o gɔ̃ hã.”\n4. Aleke míate ŋu aɖe susu kple ame siwo gblɔna be Wɔla aɖeke meli o?\n4 Ðe susu le nya si amewo gblɔna be, Wɔla aɖeke meli o la mea? Ame siwo dina be yewoato dzɔdzɔmeŋutinunya ƒe nusɔsrɔ̃wo me anya nenye be Wɔla aɖe li la dometɔ aɖewo tɔtɔna. Gake le nyateƒe me la, ŋuɖoɖoa mesesẽ hafi o. Ne aƒe mate ŋu adzɔ le eɖokui si o, negbe ɖe ame aɖee tui la, ɖe manɔ alea geɖe wu le nu gbagbewo ya gome oa? Nugbagbevi suetɔwo kekeake siwo le anyigba dzi la gɔ̃ hã de ŋgɔ sãsãsã wu aƒe ɖe sia ɖe, elabena wotea ŋu dzina ɖe edzi le wo ɖokui si, evɔ mele alea le aƒe aɖeke gome o. Be nugbagbevi nyaŋui siawo nate ŋu adzi ɖe edzi la, wo dometɔ ɖe sia ɖe maa eɖokui ɖe eve, eye evelia nɔna abe esi ŋu wòma ɖa le la tututu ene. Aleke wòdzɔe be ŋutete ma le nugbagbeviwo si? Biblia gblɔ be: “Aƒe sia aƒe la, amee tsonɛ, ke ame si wɔ nuwo katãe nye Mawu.”—Heb. 3:4.\n5. Nya kae míate ŋu agblɔ tso nuŋububu si nye be ame ate ŋu ade vovo nyui kple vɔ̃ dome ne mexɔ Mawu dzi se o gɔ̃ hã la ŋu?\n5 Nya kae míate ŋu agblɔ tso amewo ƒe nuŋububu si nye be ame ate ŋu ade vovo nyui kple vɔ̃ dome ne mexɔ Mawu dzi se o gɔ̃ hã la ŋu? Mawu ƒe Nyaa ɖee fia be ame siwo mesubɔa Mawu o hã tea ŋu wɔa nu nyui. (Rom. 2:14, 15) Le kpɔɖeŋu me, wotea ŋu bua wo dzilawo helɔ̃a wo. Gake ne womezɔ ɖe Yehowa ƒe mɔfiamewo nu o la, woate ŋu aɖe afɔ gbegblẽwo. (Yes. 33:22) Ame geɖe siwo bua nuwo ŋu nyuie egbea dea dzesii be nɔnɔme wɔnublanui siwo le anyigba dzi la ɖoa kpe edzi be míehiã na Mawu ƒe kpekpeɖeŋu. (Xlẽ Yeremiya 10:23.) Eya ta mele be míasusui gbeɖe be ame aɖe ate ŋu ade vovo nyui kple vɔ̃ dome bliboe nenye be mexɔ Mawu dzi se o eye mewɔa eƒe mɔfiamewo dzi o.—Ps. 146:3.\nDE WÒHIÃ BE MÍANƆ SUBƆSUBƆHA AÐE MEA?\n6. Nu kae nye ame geɖe ƒe susu le subɔsubɔha me nɔnɔ ŋu?\n6 “Mehiã be nànɔ subɔsubɔha aɖe me hafi nàkpɔ dzidzɔ o.” Xexea ƒe nuŋububu sia dzea ame geɖe ŋu, elabena le woawo gbɔ la, subɔsubɔha me nɔnɔ menyea dzidzɔ alo viɖenu aɖeke na wo o. Ame aɖewo hã melɔ̃a subɔsubɔha me nɔnɔ o, elabena wofiaa nu tso dzo mavɔ ŋu, wodzɔa nu ewolia le hameviwo si, eye wodea nu dunyahehe me. Eya ta, mewɔ nuku o be ame gbogbo aɖewo va le ekpɔm be yewoate ŋu akpɔ dzidzɔ ne yewomele subɔsubɔha aɖeke me o gɔ̃ hã! Ame siawo tea ŋu gblɔna be, “Metsɔ ɖe le mawusubɔsubɔ me, gake nyemedi be manɔ subɔsubɔha aɖeke me o.”\n7. Aleke subɔsubɔha vavãtɔ nana míekpɔa dzidzɔ?\n7 Nyateƒee wònye be ame ate ŋu akpɔ dzidzɔ ne mele subɔsubɔha aɖeke me o gɔ̃ hã? Enye nyateƒe be ame ate ŋu akpɔ dzidzɔ ne mele alakpasubɔsubɔha me o, gake hafi ame nate ŋu akpɔ dzidzɔ vavãtɔ la, ele be ƒomedodo nanɔ woa kple Yehowa, ame si Biblia yɔ be “Mawu dzidzɔtɔ” la dome. (1 Tim. 1:11) Nu sia nu si Mawu wɔna la ɖea vi na amewo. Esubɔlawo kpɔa dzidzɔ, elabena wodzea agbagba be yewoakpe ɖe amewo ŋu. (Dɔw. 20:35) Bu ale si subɔsubɔha vavãtɔ kpena ɖe ƒomewo ŋu wokpɔa dzidzɔe ŋu kpɔ. Subɔsubɔha vavãtɔ fiaa nu mí be míade bubu mía srɔ̃wo ŋu ahawɔ nuteƒe na wo, ahe mía viwo woaɖɔ ʋu, eye míalɔ̃ míaƒe ƒometɔwo. Azɔ hã, ekpena ɖe Mawu ƒe amewo ŋu le xexea me godoo wowɔa dɔ ɖekae le ŋutifafa me helɔ̃a wo nɔewo le hamea me.—Xlẽ Yesaya 65:13, 14.\n8. Aleke Mateo 5:3 ate ŋu akpe ɖe mía ŋu míanya nu si tututu ana ame nakpɔ dzidzɔ?\n8 Ðe ame ate ŋu akpɔ dzidzɔ vavã ne mele Mawu subɔm o gɔ̃ hã? Bu biabia sia ŋu kpɔ, Nu kawo wɔwɔe doa dzidzɔ na amewo? Ame aɖewo kpɔa dzidzɔ ɖe woƒe dɔwɔɖui, modzakaɖeɖe alo fefe aɖewo ŋu. Dɔmenyowɔwɔ na ƒometɔwo kple xɔlɔ̃wo hã doa dzidzɔ na ame bubuwo. Togbɔ be nu siawo tea ŋu hea dzidzɔ aɖe sinu vanɛ hã la, taɖodzinu aɖe le agbea ŋu, si de ŋgɔ wu, si hea dzidzɔ vavãtɔ vɛ. To vovo na lãwo la, míawo ya míate ŋu asrɔ̃ nu tso mía Wɔla la ŋu ahasubɔe nuteƒewɔwɔtɔe. Mía Wɔlaa wɔ mí be míakpɔ dzidzɔ le esia wɔwɔ me. (Xlẽ Mateo 5:3.) Le kpɔɖeŋu me, Mawu subɔla vavãwo kpɔa dzidzɔ kple tutuɖo geɖe ne wova kpe ta ɖekae be yewoasubɔ Yehowa. (Ps. 133:1) Míekpɔa dzidzɔ hã le esi míenye nɔviwo ƒe habɔbɔ si wɔ ɖeka la me tɔwo, míenɔa agbe dzadzɛ eye etsɔmemɔkpɔkpɔ nyui aɖe le mía si ta.\nÐE MÍEHIÃ NA AGBE NYUI NƆNƆ ŊUTI SEWOA?\n9. (a) Nuŋububu kae bɔ le xexea me ku ɖe gbɔdɔdɔ ŋu? (b) Nu ka tae Mawu ƒe Nya la ƒo nu tsi tre ɖe ame si menye ame srɔ̃ o gbɔ dɔdɔ ŋu?\n9 “Nu kae gblẽ le ame si menye ame srɔ̃ o gbɔ dɔdɔ ŋu?” Amewo gblɔna be: “Ele be ame nase vivi na agbea. Nu kae gblẽ le ame si menye ame srɔ̃ o gbɔ dɔdɔ ŋu?” Nuŋububu si nye be naneke megblẽ le gbɔdɔdɔ manɔsenu ŋu o la mesɔ kura o. Nu ka tae? Elabena Mawu ƒe Nya la ƒo nu tsi tre ɖe gbɔdɔdɔ manɔsenu ŋu. * (Xlẽ 1 Tesalonikatɔwo 4:3-8.) Yehowa ye dze be wòade sewo na mí, elabena eyae wɔ mí. Egblɔ na mí be ŋutsu kple nyɔnu siwo ɖe wo nɔewo koe ate ŋu akpɔ gome le gbɔdɔdɔ me. Esi Mawu lɔ̃ mí tae wòde sewo na mí ɖo, eye eƒe seawo ɖea vi na mí. Ne ƒomewo wɔ Mawu ƒe sewo dzi la, lɔlɔ̃, bubudede ame nɔewo ŋu kple dzidzeme nɔa anyi. Mawu megbea tohehe na ame siwo ɖonɛ koŋ dana le eƒe sewo dzi o.—Heb. 13:4.\n10. Aleke Kristotɔ awɔ aƒo asa na gbɔdɔdɔ manɔsenu?\n10 Mawu fia mí ale si míaƒo asa na gbɔdɔdɔ manɔsenu le eƒe Nya la me. Mɔ vevi aɖe si dzi míato aƒo asa na nuwɔna mae nye be míaɖɔ ŋu ɖo le nu siwo míekpɔna ŋu. Yesu gblɔ be: “Ame sia ame si le ŋku lém ɖe nyɔnu ŋu, eye wòdzroe la, ewɔ ahasi kplii xoxo le eƒe dzi me. Eya ta ne wò ɖusimeŋku hea wò dea nu vɔ̃ me la, hoe ɖa nàtsɔ aƒu gbe.” (Mat. 5:28, 29) Eya ta ele be Kristotɔ naƒo asa na amamaɖeɖenuwɔnawo kpɔkpɔ kple haƒoƒo siwo ƒe hagbewo ku ɖe gbɔdɔnuwɔnawo ŋu. Apostolo Paulo ŋlɔ ɖo ɖe ehati Kristotɔwo be: “Miwu miaƒe ŋutinu siwo le anyigba dzi, le gbɔdɔdɔ manɔsenu . . . gome.” (Kol. 3:5) Azɔ hã, ele be míaɖu mía ɖokuiwo dzi le nu siwo ŋu míebuna kple nya siwo míegblɔna gome.—Ef. 5:3-5.\nÐE WÒLE BE DƆWƆÐUI NANYE NU VEVITƆ NA MÍ LE AGBE MEA?\n11. Nu ka tae wòate ŋu adzro mí be míaminya dɔ si ana nu nadze edzi na mí?\n11 “Míakpɔ dzidzɔ le agbe me ne míeminya dɔ gagãwo.” Amewo ate ŋu aƒoe ɖe mía nu be míaminya dɔ si ana nu nadze edzi na mí le agbe me. Woate ŋu agblɔ be dɔ mawo ana bubu, ɖoƒe kple kesinɔnuwo nasu mía si. Esi dɔ siwo ŋu bubu le wɔwɔe nye ame geɖe ƒe agbemetaɖodzinu vevitɔ ta la, ele bɔbɔe be nuŋububu sia nakpɔ ŋusẽ ɖe Kristotɔwo hã dzi.\n12. Dɔwɔɖui si nana nu dzea edzi na ame gbɔe dzidzɔkpɔkpɔ tsona?\n12 Ðe wònye nyateƒe be dɔ si nana bubu kple ɖoƒe sua ame si la gbɔe dzidzɔ vavãtɔ tsona? Ao. Bu nya sia ŋu kpɔ. Satana di be yeaxɔ ŋkɔ eye ŋusẽ nasu ye si, eye nu mawo su esi ya, gake mele dzidzɔ kpɔm o, ke boŋ dzie le ekum. (Mat. 4:8, 9; Nyaɖ. 12:12) Gake bu dzidzɔ si míekpɔna ne míekpe ɖe amewo ŋu wosrɔ̃ nu tso Mawu kpakple nu nyui siwo wòdo ŋugbe be yeawɔ na mí ŋu la ŋu kpɔ. Ŋutilãmedɔwɔɖui aɖeke mate ŋu ana dzidzɔ ma tɔgbi nasu mía si o. Azɔ hã, hoʋiʋli ƒe gbɔgbɔ si le dɔwɔƒewo la nu sẽ ale gbegbe. Ewɔnɛ be amewo dina be yewoayi ŋgɔ wu ame bubuwo, eye woʋãa ŋu wo nɔewo, evɔ mlɔeba wova kpɔnɛ be esiawo katã nye “dagbadagba ɖe yame.”—Nyagb. 4:4.\n13. (a) Aleke wòle be míada asɔ le dɔwɔɖuinyawo gome? (b) Le agbalẽ si Paulo ŋlɔ ɖo ɖe Tesalonikatɔwo nu la, nu kae na wòkpɔ dzidzɔ gbago?\n13 Nyateƒee wònye be ele be dɔwɔɖui nanɔ mía si, eye menye nu gbegblẽe wònye be míatia dɔ si wɔwɔ dzɔa dzi na mí o. Gake mele be míaƒe dɔwɔɖui nanye nu vevitɔ na mí le agbe me o. Yesu gblɔ be: “Ame aɖeke mate ŋu anye kluvi na aƒetɔ eve o; elabena alé fu ɖeka, eye wòalɔ̃ evelia, alo alé ɖe ɖeka ŋu, eye wòado vlo evelia. Miate ŋu anye Mawu kple Kesinɔnuwo siaa ƒe kluviwo o.” (Mat. 6:24) Ne Yehowa subɔsubɔ kple eƒe Nya la fiafia amewo nye nu vevitɔ na mí le agbe me la, míakpɔ dzidzɔ si ɖeke mesɔ kplii o. Aleae wònɔ le apostolo Paulo gome. Tsã la, enɔ dɔ si ŋu bubu le minyam esime wònɔ Yuda-subɔsubɔ me, gake dzidzɔ vavãtɔ va su esi esi wòƒo eɖokui ɖe nusrɔ̃lawɔwɔdɔa me eye wòkpɔ ale si Mawu ƒe gbedeasia trɔ ame siwo wòɖe gbeƒã na la ƒe agbenɔnɔ. (Xlẽ 1 Tesalonikatɔwo 2:13, 19, 20.) Dɔ bubu aɖeke megali si naa dzidzeme ame wu ema o.\nMíekpɔa dzidzɔ vavãtɔ ne míekpe ɖe amewo ŋu mawumenunya su wo si (Kpɔ memama 12, 13)\nÐE AMEGBETƆWO ATE ŊU AKPƆ WOAWO ŊUTƆWO ƑE KUXIWO GBƆA?\n14. Nu ka tae nuŋububu si nye be amegbetɔwo ate ŋu akpɔ woawo ŋutɔwo ƒe kuxiwo gbɔ la dzena nya si me susu le?\n14 “Amegbetɔwo ate ŋu akpɔ woawo ŋutɔwo ƒe kuxiwo gbɔ.” Le ame geɖe gome la, ate ŋu adze abe susu le xexea ƒe nuŋububu sia me ene. Nu ka tae? Ne nya ma le eme vavã la, ke afia be amegbetɔwo mehiã na Mawu ƒe mɔfiame o, eye woate ŋu awɔ nu sia nu si dze wo ŋu faa. Azɔ hã, nu si tae ame aɖewo xɔe se be amegbetɔwo ate ŋu akpɔ woawo ŋutɔwo ƒe kuxiwo gbɔe nye be le numekuku aɖewo nu la, edze abe aʋawɔwɔ, nu vlo wɔwɔ, dɔléle kple ahedada dzi le ɖeɖem kpɔtɔ ene. Numekula aɖewo ka nya ta be: “Nu si wɔe be nuwo va le kakam ɖe eme na ameƒomeae nye be amegbetɔwo ɖoe wo ɖokui dzi be yewoana nuwo nanyo wu le xexea me.” Ðe nya mawo tɔgbi fia be amegbetɔwo va le ta kpɔm na kuxi siwo le fu ɖem na ameƒomea ɣeyiɣi didi aɖee nye esia la? Be míaɖo nya sia ŋu la, na míagalé ŋku ɖe nu siwo le dzɔdzɔm la ŋu nyuie kpɔ.\n15. Nyatakaka kawoe na míekpɔ ale si gbegbe amegbetɔwo ƒe kuxiwo nyrae?\n15 Aʋawɔwɔ: Ame miliɔn 60 kple edzivɔe ku le xexemeʋã gbãtɔ kple evelia me. Tso esime Xexemeʋa Evelia ke la, amegbetɔwo gale aʋawɔwɔ dzi. Kaka ƒe 2015 naɖo la, ame siwo va zu sitsoƒedilawo le aʋawɔwɔ kple yometiti ta la ƒe xexlẽme dzi ɖe edzi va ɖo miliɔn 65 sɔŋ. Eye wobu akɔnta be le ƒe 2015 ɖeɖe dzaa me la, ame miliɔn 12 kple afã kloe zu sitsoƒedilawo. Nu vlo wɔwɔ: Togbɔ be nu vlo wɔwɔ ƒomevi aɖewo dzi ɖe kpɔtɔ le teƒe aɖewo hã la, nu vlo wɔwɔ ƒomevi bubuwo abe Internet dzi nu fitifiti wɔwɔ, ŋutasesẽ le ƒometɔwo ŋu, kple nu vlo wɔhawo ƒe amedzidzedze le fievo dom ɖe edzi. Azɔ hã, ame geɖe kpɔe be dziɖuɖuwo ƒe nu fitifiti wɔwɔwo le gã dom ɖe edzi le xexea me godoo. Edze ƒãa be ŋutete mele amegbetɔwo ŋu be woaɖe nu vlo wɔwɔ ɖa o. Dɔléle: Amegbetɔwo te ŋu lé dɔléle aɖewo nu. Gake le ƒe 2013 me la, numekulawo ka nya ta be ƒe sia ƒe la, ame miliɔn asieke sɔŋ siwo mexɔ ƒe 60 haɖe o la ku le dzidɔ, gbagbadɔ, kansa, dzitodzito me dɔlélewo kple suklidɔ ta. Hiãkame: Xexea Me Ƒe Gadzraɖoƒegã la ka nya ta be, ame siwo da ahe kolikoli le Afrika ɖeɖe dzaa la dzi ɖe edzi tso miliɔn 280 le ƒe 1990 me va ɖo miliɔn 330 le ƒe 2012 me.\n16. (a) Nu ka tae Mawu Fiaɖuƒea koe ate ŋu aɖe amegbetɔwo ƒe kuxiwo ɖa? (b) Nya kawoe Yesaya ƒe agbalẽa kple Psalmowo gblɔ ɖi ku ɖe yayra siwo míakpɔ le Fiaɖuƒea me ŋu?\n16 Ðokuitɔdilawoe le megbe na xexe sia ƒe asitsanyawo kple dunyaheɖoɖowo. Edze ƒãa be ame mawo mate ŋu aɖe aʋawɔwɔ, nu vlo wɔwɔ, dɔléle kple hiãkame ɖa o—Mawu Fiaɖuƒea koe ate ŋui. Bu nu siwo Yehowa ava wɔ na amegbetɔwo ŋu kpɔ. Aʋawɔwɔ: Mawu Fiaɖuƒea aɖe nu siwo gbɔ wòtsona be amewo wɔa aʋa, abe ɖokuitɔdidi, dziɖuɖuwo ƒe nu fitifiti wɔwɔ, dulɔlɔ̃, alakpasubɔsubɔ kple Satana ŋutɔ hã ɖa keŋkeŋ. (Ps. 46:8, 9) Nu vlo wɔwɔ: Fifia gɔ̃ hã la, Mawu Fiaɖuƒea le nu fiam ame miliɔn geɖe be woalɔ̃ wo nɔewo ahaka ɖe wo nɔewo dzi; dziɖuɖu aɖeke mate ŋu awɔ nu sia o. (Yes. 11:9) Dɔléle: Yehowa ayra eƒe amewo ahana woanɔ lãmesẽ blibo me. (Yes. 35:5, 6) Hiãkame: Yehowa aɖee ɖa keŋkeŋ eye wòana ame sia ame nakpɔ dzidzɔ ahanɔ ƒomedodo nyui me kpli ye. Esia nyo sãsãsã wu ga agbɔsɔsɔme ɖe sia ɖe.—Ps. 72:12, 13.\n‘NYA ALE SI WÒDZE BE NÀÐO NYA ŊU’\n17. Aleke nàwɔ agbe xexea ƒe nuŋububu?\n17 Ne èse xexea ƒe nuŋububu aɖe si mewɔ ɖeka kple wò dzixɔsewo o la, ku nu me tso eŋu be nànya nu si Biblia gblɔ tso eŋu eye nàɖo dze tso eŋu kple haxɔsetɔ aɖe si kpɔ nuteƒe. De ŋugble le nu si tae nuŋububu ma dzea ame aɖewo ŋu, nu si tae mesɔ o kpakple ale si nàte ŋu aɖo kpe edzi be mele eteƒe o ŋu. Aɖaŋu si Paulo ɖo na nɔvi siwo nɔ Kolose hamea me la dzi wɔwɔ akpɔ mía ta be xexea ƒe nuŋububu nagakpɔ ŋusẽ ɖe mía dzi o. Egblɔ na wo be: “Miyi edzi miazɔ le nunya me le nuwɔwɔ kple ame siwo le egodo la me, eye . . . mianya ale si wòdze be miaɖo nya ŋu na ame sia ame.”—Kol. 4:5, 6.\n^ mm. 9 Ame geɖe menya be nya si dze le Biblia aɖewo me le Yohanes 7:53–8:11 la nye nyakpakpa si mekpe ɖe nya siwo Mawu ƒe gbɔgbɔ ʋã amewo woŋlɔ ɖi la ŋu o. Amewo nɔ te ɖe nya ma dzi ƒo nya ta be ame si ŋu nu vɔ̃ mele o koe ate ŋu abu fɔ ame aɖe be ewɔ ahasi. Gake Mawu gblɔ le se si wòde na Israel-viwo la me be: “Ne wokpɔ ŋutsu aɖe wòle nyɔnu aɖe si nye ŋutsu bubu srɔ̃ gbɔ dɔm la, ele be woawu wo ame evea.”—5 Mose 22:22.


Turkmenistan: Dashoguz Kpovitɔwo Kple Ʋɔnudrɔ̃la Aɖe Tɔ Ŋku Yehowa Ðasefowo\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Vietnamese Xhosa Zulu\nAUGUST (DASIAMIME) 27, 2014\nLe xɔ aɖe si wotsɔ wɔ ʋɔnudrɔ̃ƒe le Dashoguz le Turkmenistan me la, Ʋɔnudrɔ̃la Gagysyz Orazmuradov nɔ te ɖe alakpanya aɖewo dzi bu fɔ Bibi Rahmanova si nye nyɔnu aɖe si xɔ ƒe 33 eye wòbia be woalée tu. Le August (Dasiamime) 18 dzi la, wotsɔ nya ɖe Bibi, vidada sia si si ƒe-ene-vi aɖe le la ŋu be “edze kpovitɔ aɖe dzi” eye “wòwɔ akpasesẽnu ɖe eŋu.” * Ʋɔnudrɔ̃la bia be woahe to nɛ vevie—anɔ ga me le gaxɔ sesẽtɔ me, afi si wokplɔa nu vlo wɔlawo yina la, ƒe ene sɔŋ.\nWolée Sesẽe Le Ketekedzeƒe\nBibi ƒe tukaɖa dze egɔme le July (Siamlɔm) 5, 2014 ƒe fiẽ me esime eya kple srɔ̃a Vepa Tuvakov kpakple wo viŋutsuvia yi ketekedzeƒe le Dashoguz be yewoaɖaxɔ mawusubɔsubɔgbalẽwo kple nu bubu aɖewo siwo wo xɔlɔ̃ aɖe si le Ashgabad ɖo ɖe wo. Esi Tuvakov ƒomea xɔ akplo siwo me nuawo le vɔ ko la, ŋutsu kpovitɔ ade siwo mele kpovitɔwo ƒe awu me o la bia tso wo si be yewoakpɔ nu siwo le akploawo me. Esi kpovitɔawo kpɔ atadzikɔmpiuta kple Yehowa Ðasefowo ƒe mawusubɔsubɔgbalẽwo le akploawo me la, wote ɣlidodo ɖe wo ta henɔ wo dzum, eye wodo ŋɔdzi na wo be wo via azu tsyɔ̃evi.\nBibi de asi woƒe nuwɔnawo léle ɖe eƒe asitelefon dzi me, eye wòtsɔe ɣla ɖe eƒe awu me esi kpovitɔawo di be yewoaxɔe le esi. Kpovitɔawo lé eƒe ɖa, tu afɔkpoe eye wolé eƒe asiwo goŋgoŋ. Esi wɔna aɖeke megale eŋu o la, kpovitɔ ɖeka kɔ eƒe awu legbe la dzi lé teƒeteƒewo nɛ hafi ɖe asitelefon la le eŋu. Bibi ʋli be wòadzudzɔ nu ma wɔwɔ ɖe ye ŋu gake mewɔ avu kple kpovitɔ la alo dze edzi.\nBibi kple Vepa kpakple wo via\nEmegbe kpovitɔawo kplɔ Tuvakov ƒomea yi woƒe dɔwɔƒe. Kpovitɔawo bia tso Bibi srɔ̃ Vepa si be wòade asi agbalẽ aɖe si woŋlɔ da ɖi xoxo la te. Egbe. Kpovitɔwo ƒoe enu enuenu. Ɣemaɣi la, Bibi kple via le xɔ bubu me. Vepa gagbe kokoko be yemade asi agbalẽa te o. Bibi hã gbe be yemade asi agbalẽa te o eye woƒo eya hã. Bibi kple via wotsi kpovitɔwo ƒe dɔwɔƒea ŋu ke hafi woɖe asi le wo ŋu. * Esi Bibi tsɔ nya la yi Turkmenistan setɔwo gbɔ la, woɖe asi le Vepa ŋu le ŋkeke ʋɛ aɖewo megbe le July 11 dzi. Gake esia mena vɔvɔ̃ ɖo Dashoguz Dua Ƒe Kpovidɔwɔƒea kura o, ɖeko wòte nyagɔmekuku tso Bibi kple srɔ̃a ŋu be wonye nu vlo wɔlawo.\nBibi Léle Tu Kple Ʋɔnudɔdrɔ̃e\nWotsɔ nya ɖe Bibi ŋu le August 6 dzi, wotui ɖe gaxɔ aɖe me le August 8 dzi, eye wodrɔ̃ ʋɔnui le August 18 dzi. Le nyadrɔ̃ɣia la, Ʋɔnudrɔ̃la Orazmuradov ƒe nuwɔna ɖee fia kɔtɛe be ele nya gɔglɔ̃ hem. Etso nya le senyala si le Bibi ta ʋlim la nu enuenu. Esi kpovitɔawo va nɔ alakpanyawo gblɔm la, ʋɔnudrɔ̃la meɖe mɔ na senyala si le Bibi ta ʋlim la bia nya wo o. Ʋɔnudrɔ̃laa tso nya le Vepa nu esi wòdi be yeagblɔ nu manyomanyo siwo kpovitɔawo wɔ ɖe Bibi ŋu eye melɔ̃ hã be yease nya siwo wòlé ɖe asitelefon la dzi o. Ʋɔnudrɔ̃la bu fɔ Bibi eye wòka ƒe ene nɛ be wòanɔ ga me.\nBibi aŋlɔ nu le August 28 dzi atsɔ abia be woagbugbɔ nyaa adrɔ̃ na ye, gake hafi ɣemaɣi naɖo la, wotui ɖe gakpɔ si woyɔna be DZD-7 me. Ne wogbe be yewomagbugbɔ nyaa adrɔ̃ nɛ o la, woakplɔe ayi gakpɔ siwo me nɔnɔmeawo dzi ŋɔ ŋutɔ le me abe esi le gakpɔ si le gbedadaƒo le Seydi ene. Esia awɔe be woaxɔ eƒe ablɔɖe le esi, eye woaxɔ via suea dzi kpɔkpɔ ƒe mɔnukpɔkpɔ hã le esi evɔ ɣeyiɣi sia mee ɖevia hiãe wu.\nTogbɔ be wometsɔ nya ɖe Vepa ŋu tẽe o hã la, anɔ eme godoo be woava tso enu alakpatɔe, adrɔ̃ ʋɔnui ahadee mɔ́. Ne esia dzɔ la, ke efia be ɖevia magakpɔ tɔa kple nɔa siaa o. Susu aɖeke meli si tae woanɔ nu madzɔmadzɔ siawo wɔm ɖe wo ŋu o.\nWole Koko Ƒom Na Dziɖuɖua Be Wòana Woadrɔ̃ Nya Dzɔdzɔe\nWonya Turkmenistan dziɖuɖua be esẽa ŋuta le Yehowa Ðasefowo ŋu eye meɖea mɔ na wo be woawɔ amegbetɔ ƒe gomenɔamesi vevi siwo wodze na la ŋu dɔ o. Yehowa Ðasefo siwo le xexea me godoo kple ame bubu siwo dea bubu amegbetɔ ƒe dzenawo kple mawusubɔsubɔ ƒe ablɔɖe ŋu la le mɔ kpɔm be Turkmenistan dziɖuɖua atsi nu manyomanyo siawo nu.\n^ mm. 2 To si wohena na ame siwo he wɔ akpasesẽnu kple setɔwo lae nye be woléa wo dea ga ƒe atɔ̃ sɔŋ.\n^ mm. 6 Woɖe asi le ɖevia ŋu na woƒe ƒometɔ aɖe le July 6 ƒe ŋdi; eye wova ɖe asi le Bibi ŋu gbe ma gbe.